
SINTEZA CURSULUI 
„Tehnici de plată internaţională şi marketing bancar” 


TEMA 1 
ACTIVITATEA BANCARĂ 
ŞI SISTEMUL PLĂŢILOR INTERNAȚIONALE 


1. Premise privind desfăşurarea operațiunilor bancare internaționale 


Activitatea bancară asociată sistemului de plăți internațional implică delimitarea, 
dar, în acelaşi timp, luarea în considerare a unor aspecte specifice oricărui sistem de plată 
(național) dar care, în acest caz, comportă elemente de extraneitate: (1) moneda de plată; 
(2) intermediarii financiari; (3) relaţia de corespondent bancar; (4) raporturile 
contractuale fundamentale; (5) sistemele de plăți naţionale de importanţă majoră; (6) 
tehnologia transmiterii mesajelor şi fondurilor. 

(1) Moneda de plată. În stingerea obligaţiilor de plată internaţionale sunt utilizate 
însemnele monetare acceptate la nivel internaţional ca mijloace legale de plată. Din acest 
punct de vedere se disting monede naționale utilizate în plăți internaționale (dolarul SUA, 
francul elveţian, yenul japonez etc.) şi monede internaționale utilizate în plăți internaționale. 
(Drepturile Speciale de Tragere, Euro), ca însemn monetare emise de o autoritate 
internațională (FMI şi, respectiv, Banca Centrală Europeană). Prin uzanţă, în limbaj curent, 
toate monedele acceptate în plăți internaționale sunt denumite monede internaţionale. 

(2) Intermediarii financiari. Mişcarea însemnelor monetare la nivel internaţional 
se realizează, prioritar, prin intermediul băncilor comerciale. De regulă, la nivelul unei 
țări sunt delimitate un număr de bănci autorizate în acest sens de către banca centrală. În 
acest cadru, băncile comerciale autorizate să dezvolte operaţiuni de plăţi cu străinătatea 
concentrează la nivel naţional obligaţiile de plată din şi către străinătate în numele 
clienţilor lor, în nume propriu, în numele altor instituții financiare sau bancare naţionale 
neautorizate în acest sens. 

Activitatea băncilor comerciale în acest cadru are importanță din cel puţin trei 
puncte de vedere: 

— prin definiție băncile comerciale efectuează operațiuni numai cu mijloace legale 
de plată, acceptate şi recunoscute la nivel internațional; 

— în desfăşurarea activităților respectă reglementările în materie de plăți adoptate 
la nivel naţional şi reglementările şi uzanţele existente pe plan internațional privind 
utilizarea diferitelor însemne monetare şi instrumente de plată; 


— se constituie ca un prim „„filtru” de intrare sau ieşire de fonduri monetare în 
circuit național şi internaţional cu scopul identificării fraudelor în domeniu (contrafaceri, 
falsificări, spălarea banilor, crima organizată etc.). 

În sistemul plăţilor şi transferurilor internaţionale de fonduri sunt antrenate şi alte 
instituţii financiare bancare: băncile centrale (de exemplu, în administrarea rezervelor 
valutare ale ţărilor), organismele financiar-monetare internaționale (de exemplu, FMI, 
BIRD, BERD în acordarea de împrumuturi țărilor membre, atragerea de fonduri de pe 
piețele de capital etc.). 

(3) Relaţia de corespondent bancar, în esenţă, este un acord încheiat între două bănci 


prin care acestea consimt (1) să-şi deschidă reciproc conturi (nostro şi loro) în care să păstreze 

(2) să îşi efectueze reciproc, cu regularitate anumite servicii financiar-bancare. 


Relația de corespondent bancar a fost prima formă de organizare la nivel bilateral 
— între două bănci — prin care s-au realizat plăți în şi din străinătate şi care, în prezent, 
constituie structura de bază a sistemului de plăţi internaţional. În timp, băncile comerciale 
care dezvoltau un volum important de relaţii cu o ţară sau mai multe au început să-şi 
dezvolte în străinătate sucursale şi agenţii, iar după 1970, un loc tot mai important a 
început să-l ocupe subsidiarele din străinătate, ca entităţi bancare autonome, dar 
controlate de ele fie prin numărul acțiunilor pe care îl dețin la acestea, fie prin personalul 
de conducere, componenţa consiliului de administrație etc. 

Preluând experienţa bancară, prin extensie, s-au dezvoltat relaţii de corespondent, 
pe aceleaşi principii sau asemănătoare, între alte tipuri de instituţii financiar-bancare. 
Astfel, sunt relațiile de corespondent stabilite între băncile centrale din diferite ţări; 
băncile centrale şi organisme monetar-financiar internaționale etc. O altă categorie este 
formată de relaţiile statornicite între o societate de investiții financiare care efectuează cu 
regularitate servicii specializate pe o arie geografică (ară sau grup de țări) sau pe o piaţă 
valutar-financiară (segment specific, de exemplu opțiuni) în favoarea corespondenților 
săi, ca entităţi care nu au acces direct pe aceste pieţe. Sintetizând semnificaţia relaţiei de 
corespondent bancar evidenţiază: 

— toate băncile şi instituţiile financiare îşi păstrează preponderent disponibilitățile 
în conturi la bănci în străinătate — în ţara de origine a monedei sau la o bancă care 
operează pe europiaţă; 

— mişcarea sumelor între conturile astfel constituite reprezintă o mişcare 
scripturală. Moneda de cont, moneda scripturală este mutată scriptic din contul în 
străinătate al băncii plătitorului în contul din străinătate al băncii beneficiarului plății. 
Băncile acţionează în acest mod ca mandatare în executarea ordinelor clienţilor lor ale 
căror depozite în valută le păstrează, dar şi le fructifică prin depozitare în conturi la alte 
bănci în străinătate. 

(4) Raporturile contractuale fundamentale. Mişcarea banilor în conturile băncilor 
corespondente reprezintă expresia monetară a unor angajamente sau obligații de plată 
asumate anterior, în baza unor relaţii economice sau/şi financiare stabilite între cel ce 
ordonă plata şi beneficiarul acesteia. Altfel spus, mişcarea fondurilor are la bază o relaţie 
contractuală fundamentală care o determină (comercială: export-import, necomercială: 
turism, financiară: acordare de credit). Termenul relaţie fundamentală sau de bază este 
utilizat pentru a delimita contractul de bază prin care o parte se obligă la plată şi 
contractele — unul sau mai multe — prin care cel obligat la plată îl încheie cu intermediarul 


financiar — al cărui obiect este transmiterea banilor la beneficiarul plății. Delimitarea are 
relevanţă, în primul rând, în cazul în care banca nu finalizează plata — ordonatorul plății, 
în baza raportului contractual fundamental, rămâne obligat la plată pentru ordinul 
neexecutat. Intermediarul financiar, în baza contractului de transfer a banilor, fondurilor 
este obligat să returneze banii ordonatorului plăţii. Obligaţia de plată asumată prin 
contractul fundamental — de exemplu, contractul comercial internațional — nu încetează şi 
nici nu poate fi invocat acest aspect pentru exonerarea de răspundere a plătitorului. 

Ca urmare a celor două contracte — contractul de bază, fundamental şi contractul 
de transfer cu intermediarul financiar şi a independenţei economice şi financiare care 
există între ele, în sistemul plăţilor internaţionale au o importanță deosebită: 
reglementările naționale privind autorizarea şi supravegherea instituţiilor financiar- 
bancare; poziționarea (ierarhizarea) acestora în sistemul financiar bancar naţional sau 
internațional; importanța relativă a ţării sau centrului financiar unde este amplasată 
banca; sistemul relațiilor de corespondent pe care le-au dezvoltat etc. 

Aceste aspecte au condus la consacrarea unor bănci, - aparținând unor sisteme 
bancare sau amplasate în anumite spaţii (pieţe) financiar-bancare (Londra, Tokyo, New- 
York), zone spre care converg şi care polarizează operaţiunile de transfer a fondurilor 
asociate tuturor plăţilor internaţionale. 

(5) Sistemul de plăţi naţionale de interes major. În principiu, sistemul de plăţi naţional 
al fiecărei țări este destinat să asigure transferul rapid al fondurilor şi stingerea obligațiilor de 
plată reciproce prin compensarea acestora într-un interval de timp cât mai scurt. În cazul 
țărilor cu monedă neconvertibilă sistemul național de plăţi are un caracter închis — moneda 
naţională circulă exclusiv în limitele teritoriale ale ţării. În cazul ţărilor, a căror monedă 
națională este utilizată şi ca monedă internațională, prin sistemul bancar național la care sunt 
deschise conturile de corespondent ale băncilor străine, sunt preluate şi transferurile de 
fonduri ale unor bănci străine, fonduri denominate în moneda națională a acestor ţări. 

Astfel, transferul internaţional al fondurilor se realizează şi prin sistemele de plăți 
şi compensări naţionale din ţări a căror monedă şi sistem bancar dețin un loc important pe 
plan internaţional. În acest sens, SUA şi Anglia, prin sistemele naţionale de plăţi şi 
compensări mijlocesc şi transferul internațional al fondurilor, implicit, stingerea 
obligaţiilor de plată dintre diferite bănci străine, dar a căror obligaţii de plată sunt 
denominate în lire sterline şi, respectiv, dolari SUA. 

Sistemul de plăți şi compensării național din SUA cuprinde mai multe instituţii 
specializate în acest sens. Dintre acestea CHIPS (Clearing House Interbank Payments 
System) se constituie ca un sistem electronic de plăți utilizat pentru transferul şi 
procesarea sumelor denominate în dolari SUA la nivel internațional. Cea mai mare parte 
a transferurilor realizate prin CHIPS sunt tranzacții interbancare internaţionale asociate 
diferitelor tipuri de operaţiuni: schimb valutar, arbitrajări şi plasamente de fonduri pe 
europiaţă (în eurodolari), operațiuni comerciale, credite bancare etc. Fondurile transferate 
şi procesate prin CHIPS reprezintă 90% din totalul plăţilor interbancare asociate 
operaţiunilor de comerţ internaţional (1992). 

La Londra, Clearing House Automated Payments System (CHAPS) asigură 
transferul internaţional al fondurilor denominate în lire sterline. Cum Londra ca şi New- 
York este un centru financiar important, iar numeroase bănci străine îşi au reprezentanţe 
în acest spațiu financiar bancar, transferul internațional al fondurilor în lire sterline al 
băncilor străine este realizat prin CHAPS. 


(6) Tehnologia de transmitere a mesajelor şi fondurilor. În esenţă, o plată 
internațională are la bază un înscris prin care ordonatorul plății mandatează banca să se 
execute plata în favoarea beneficiarului plăţii. În executarea ordinului primit, banca 
utilizează relațiile de corespondent bancar cu o bancă din ţara beneficiarului plății. 
Înscrisurile în baza cărora se realizează transmiterea mesajelor şi transferul fondurilor la 
nivel interbancar internațional, conțin trei grupe de informaţii: (1) informaţii de 
securizare a mesajelor şi legăturilor: chei de acces, de control, de confirmare etc.; (2) 
informaţii de orientare a traseului de urmat (de la cine, prin cine, pentru cine etc.); (3) 
informaţii strict financiare: suma, valuta, numărul conturilor bancare ce urmează a fi 
accesate etc. Ca tendinţă, se remarcă preocuparea de generalizare a standardizării 
formularelor utilizate la nivel internațional, fie în forma lor fizică (suport hârtie), fie prin 
conceperea de ecran preformat pentru fiecare document (în forma lor electronică). 

În funcţie de nivelul de dezvoltare şi dotare tehnică şi tehnologică a sistemului 
bancar naţional, al tipului de relaţii de corespondent şi de conexiuni (electronică) cu alte 
sisteme bancare, se poate utiliza sistemul de transmitere: letric, telegrafic sau SWIFT. Se 
anticipează pentru o perspectivă apropiată generalizarea sistemului Internet-securizat care 
va utiliza moneda electronică (e-cash), iar transferurile se vor realiza în timp real. 


2. Transferul internaţional al fondurilor/mesajelor 


Indiferent de natura tranzacţiei sau a persoanei fizice sau juridice care a ordonat 
transferul internaţional al fondurilor, acesta se poate realiza prin: (1) Transfer letric prin 
poştă (par avion); (2) Transfer telegrafic; (3) Transferul prin sistemul SWIFT. 

(1) Transferul letric. Din punct de vedere istoric este primul utilizat de bănci şi, 
în esenţă, constă în transmiterea fizică a înscrisului printr-un anumit mijloc de transport 
de la o bancă la alta. 

Documentul în sine conţine toate detaliile referitoare la cine a ordonat plata, în 
favoarea cui se va plăti suma, suma de plată, moneda şi, după caz, şi alte detalii etc. 

În prezent, transferul letric se realizează, cel mai adesea par avion. În practica 
abrevierilor specific bancare se utilizează MT (Mail Transfer engl.) sau, după caz, AMT 
(Air Mail Transfer). Pe scara transferurilor este cel mai ieftin, dar cel mai puţin rapid. 

(2) Transferul telegrafic. A început a fi utilizat de bănci la scurt timp după 
descoperirea telegrafiei, odată cu noile realizări tehnice în domeniu: transmiterea prin cablu, 
iar în prezent prin telex şi fax. Abreviat TT (Telegrafic transfer) constituie o modalitate mult 
mai rapidă de transmitere a informațiilor privind transferul fondurilor decât transferul letric 
şi, bineînţeles mai scumpă. În esenţă, conţine aceleaşi detalii ca şi transferul letric. 

(3) Transferul prin sistemul SWIFT constituie o tehnică computerizată de 
transmitere a mesajelor. Într-o abordare simplă, este similar transferului telegrafic sau 
prin telex, cu particularitățile determinate de sistemul computerizat integrat care îl 
defineşte şi securitatea absolută a transmiterii informațiilor. 

Expresia SWIFT, utilizată adesea în practică ca un termen în sine, reprezintă de 
fapt abrevierea pentru Society for Worldwide Interbank Financial 'Telecomunications 
(Societatea pentru Telecomunicaţii Financiare  Interbancare Mondiale), societate 
constituită în 1973, prin asocierea a 239 de bănci din diferite ţări, cu sediul la Bruxelles şi 
care a devenit operaţională începând cu 1977. 

Transmiterea mesajelor în sistem SWIFT se poate realiza: 


— cu prioritate normal sau ordinar, aceasta înseamnă că mesajele sunt transmise în 
ordinea introducerii lor în sistem; 

— cu prioritate urgent, un mesaj ce poartă o astfel de mențiune este întotdeauna 
transmis înaintea tuturor celor ce fac parte din grupa normală, dar şi cele urgente, dacă 
sunt mai multe, sunt transmise în ordinea introducerii lor. Ca procedură de ansamblu, 
mesajele cu prioritatea urgent pot fi asemănate cu transferurile telegrafice; 

— cu prioritate sistem, sunt mesaje cu un circuit limitat, fiind generate şi transmise 
numai pe calculatoarele societății SWIFT pentru transmiterea unor informaţii de 
importanță majoră, şi care sunt recepționate de toate băncile ce au aderat la SWIFT. 

Deşi, nu toate băncile din spațiul financiar bancar internaţional sunt conectate la 
rețeaua SWIFT, într-un interval de timp relativ scurt, acest sistem a devenit tehnica 
predominantă a transferurilor şi transmiterii mesajelor şi ca urmare a adaptării sistemului 
diferitelor tipuri de mesaje. 

Această tendință este determinată, pe de o parte, (1) de însăşi principiile de 
funcţionare a reţelei, iar pe de altă parte (2) de avantajele ce le oferă. 

(1) Reţeaua cuprinde patru centre de comutare dintre care două la Amsterdam şi 
câte unul la Bruxelles şi Culpeper (localitate în SUA, statul Virginia) la care sunt 
conectate grupuri de ţări. Ordinatoarele de la centrul de comutare comunică între ele 
asigurând transmiterea mesajelor numai prin intermediul lor. 

Astfel, două bănci nu pot comunica direct, fiind de altfel interzisă dialogarea 
directă. În afară de aceste patru centre de comutare, sistemul include un al doilea plan, 
aşa-numitele concentratoare naţionale, al căror rol este de „a aduna” mesajele dintr-un 
spațiu geografic dat. Astfel, de exemplu, în ţări cu volum important de mesaje, pot exista 
mai multe concentratoare (4 în SUA; 3 în Anglia; 2 în Franţa etc.) după cum, mai multe 
țări cu un trafic redus în reţea pot fi conectate la acelaşi concentrator naţional. 

Al treilea plan al reţelei este format de ordinatoarele cu rol de supraveghere a 
terminalelor instalate în băncile ce au aderat la rețeaua SWIFT. 

Pentru a se asigura securitatea sistemului (şi a mesajelor) fiecare legătură este 
dublată astfel: 

1. Toate mesajele introduse pe un terminal de un operator din orice bancă 
conectată la rețea, sunt standardizate (ecran preformat) potrivit tipului de mesaj (ordine 
de plată, confirmare tranzacție valutară, deschidere acreditiv documentar etc.) şi sunt 
plasate într-un fişier de aşteptare. 

2. Mesajul astfel introdus de operator este controlat de operator-verificator şi apoi 
poate fi introdus în fişierul de plecare. 

3. Mesajul aflat în fişierul de plecare este verificat de ordinatorul băncii emitente 
(a mesajului) din punct de vedere al normelor standard impuse de SWIFT, după care este 
transmis la Centrul de comutare prin intermediul concentratorului național. 

4. Mesajul este stocat în centrul de comutare pentru identificarea beneficiarului 
mesajului, care de altfel, se realizează automat. 

De precizat faptul că transmiterea mesajelor în sine durează câteva secunde şi se 
realizează automat fără intervenție umană (bineînţeles în afară de cele două terminale de 
introducere şi preluare a mesajelor). 

De aici şi avantajele pe care le prezintă sistemul SWIFT: siguranță, rapiditate, preț 
relativ scăzut, fiabilitatea funcționării. 


TEMA 2 
CADRUL JURIDIC AL RELAȚIILOR INTERNAȚIONALE DE PLĂȚI 


Desfăşurarea schimbărilor economice comerciale şi a relaţiilor de plăți legate de 
acestea se pot realiza într-un cadru convenţional solemn -— acorduri şi convenții 
internaţionale — încheiate între ţări sau, spontan, numai pe baza contractelor comerciale 
internaționale. 

1. Acorduri şi convenții 

Acordurile economice reprezintă înţelegeri internaționale ce consemnează 
acordul de voinţă a două sau mai multe țări care îşi asumă anumite drepturi şi obligaţii în 
domeniul economic, comercial, financiar, de plăți. Acordul comercial (şi de plăți) 
încheiat dintre două state constituie documentul cel mai important din punct de vedere al 
reglementării relațiilor de comerț dintre acestea. Acordul comercial conține mai multe 
elemente şi clauze; cele mai importante privesc preambulul cu părțile contractante şi 
principiile care guvernează relaţiile economico-comerciale; listele de mărfuri, clauza 
națiunii celei mai favorizate pentru sistemul taxelor vamale convenit, încheierea de 
contracte pe termen lung, principiile de stabilire a preţurilor, modul de decontare a 
plăţilor, soluționarea litigiilor, constituirea comisiei mixte etc. 

Relaţiile ce iau naştere în baza acestor acorduri poartă denumirea de relații 
convenţionale de plăți. Reglementarea relaţiilor comerciale se poate realiza într-un singur 
document (acord comercial) sau în două documente (acord comercial şi acord de plăți — 
în cazul relaţiilor de cliring). 

În desfăşurarea relaţiilor comerciale şi valutar-financiare ale unei ţări cu 
străinătatea un loc important îl dețin acordurile de împrumut sau, după caz, convențiile 
de credit (de finanțare) încheiate la nivel guvernamental cu alte țări (credite 
guvernamentale) sau cu instituţii financiare internaţionale (FMI, BM, BERD). Similar, se 
pot încheia convenţii de împrumut (linii de credit, de finanţare etc.) între bănci sau 
grupuri de bănci din ţări diferite cu scopul sprijinirii desfăşurării relațiilor economice şi 
financiare dintre cele două ţări. 

2. Contractul comercial internațional 

Acordurile şi convențiile încheiate la nivel guvernamental creează cadrul general 
de desfăşurare a schimburilor dintre două ţări, derularea efectivă a schimburilor 
comerciale şi a plăţilor generate de acestea se realizează pe baza contractului comercial 
internaţional. Contractul comercial internaţional are ca efect crearea unor obligaţii în 
sarcina ambelor părți. Vânzătorul are ca obligații principale: predarea mărfii, remiterea 
documentelor referitoare la marfă, conformitatea mărfii cu stipulaţiile contractuale, iar 
cumpărătorul: plata preţului şi preluarea mărfii. În ansamblul clauzelor unui contract, un 
loc important îl ocupă componenta valutar-financiară, care, în general, se referă la: 
mijlocul de plată utilizat, modalitatea de plată (decontare), schema de plată (avans, plăți 
la livrare, credit), garantarea financiară a obligațiunii asumate prin contract de parteneri 
etc. În acest spaţiu, băncile apar ca intermediari, prestatori de servicii în vehicularea 
banilor şi documentelor între cei doi parteneri, acordarea de credite pentru sprijinirea lor 
financiară sau în calitate de garanţi. Identificarea nevoilor clientelei care dezvoltă relaţii 
comerciale internaționale constituie un obiectiv al activității de marketing bancar- 
internaţional. 


3. Normele de drept şi reglementările naționale 

Fiecare ţară, în cadrul sistemului său monetar-financiar, reglementează expres 
relaţiile cu alte sisteme monetar-financiare naționale. Aceste reglementări sunt obligatorii 
şi aplicabile tuturor operaţiunilor valutar-financiare derulate pe teritoriul țării, fiind 
delimitată totodată, sfera operațiunilor pe care le pot dezvolta persoanele fizice şi 
persoanele juridice rezidente şi nerezidente. Cunoaşterea acestor reglementări este foarte 
importantă pentru toți participanții la schimburile internaționale atât din punct de vedere a 
sferei operațiunilor pe care le pot efectua, cât şi a incidenței reglementărilor asupra 
plăţilor efectuate cu parteneri din alte ţări. În ansamblul reglementărilor naţionale un loc 
important îl ocupă dreptul bancar. Prin legi sau norme şi reglementări ale băncii centrale, 
în fiecare ţară este reglementată activitatea instituțiilor financiar-bancare, regulile de 
desfăşurare a operaţiunilor bancare atât pe plan intern, cât şi cu alte sisteme bancare. În 
materie bancară, contractele specifice domeniului (de deschidere de cont, de creditare 
etc.) sunt reglementate de legea ţării unde îşi are sediul banca. În funcţie, de exemplu, de 
domicilierea acreditivului, soluționarea litigiilor referitoare la plăți este supusă legislaţiei 
țării în care îşi are sediul banca plătitoare. În mod similar este tratată problema garanţiilor 
bancare, unde uzanţa ia în considerare legislația din ţara băncii garantate dacă nu s-a 
stabilit altfel etc. 

4. Acorduri monetar-financiare internaţionale 

Dezvoltarea schimburilor internaționale a pus tot mai acut problema asigurării 
unui comportament ordonat al ţărilor în desfăşurarea relațiilor valutar-financiare şi a 
plăţilor dintre ele. Dintre acestea, un loc important îl ocupă convențiile şi acordurile 
destinate să coordoneze comportamentul monetar-financiar şi bancar al unui grup mai 
nou sau mai mic de ţări. Astfel, Acordul Conferinţei Monetare şi Financiare a Naţiunilor 
Unite şi Asociate (Bratton Woodo, 1944) prin care ţările participante au convenit asupra 
unor reguli de comportament monetar-financiar destinat să asigure desfăşurarea 
echilibrată a relaţiilor valutar-financiare, reguli care se regăsesc în Statutul FMI; 
Acordurile monetare ale Uniunii Europene care stabilesc modul de organizare şi 
funcționare a unui sistem monetar unic pentru (o parte) din ţările membre, coordonarea 
sistemelor bancare şi a activităţii băncilor centrale naţionale şi a Băncii Centrale 
Europene; Acordurile regionale şi/sau internaţionale cu privire la sistemele de plăți şi 
transferul internațional al fondurilor etc. 

5. Uzanţele internaţionale îşi au izvorul în practicile şi obişnuinţele care se 
stabilesc între două sau mai multe părți contractante, în cadrul activității lor comune. În 
relaţiile de schimburi, plăți internaţionale, participanţii introduc unele atitudini, 
comportări sau expresii care, repetându-le de multe ori, devin, cu timpul, subînțelese sau 
implicite în toate contractele dintre ei. Uzanţele internaționale cunosc forme foarte 
variate, cele mai larg utilizate sunt: 

— trimiterea la un document scris. Camera Internațională de Comerț de la Paris, în 
baza practicilor comercial-bancare, a uniformizat regulile de conduită ale părților 
implicate într-o plată internaţională, elaborând, de exemplu: Reguli şi uzanţe uniforme 
referitoare la acreditivele documentare (Publicaţia 500), Reguli uniforme privind 
incasourile (Publicaţia 522) etc.; 

— exprimarea în termeni e cod este utilizată adesea pentru a simplifica prezentarea 
responsabilităților părților prin trimiterea la reguli uniforme (de exemplu INCOTERMS, 


RAFTD, CIF Marsilia, FOB Constanţa) sau prin practica statornicită: D/A — documente 
contra acceptare, D/P — documente contra plată etc.; 

— uzanţele locale şi uzanţele speciale au ca obiect practica statornicită într-o 
ramură de activitate (comerțul cu cereale, vânzarea-cumpărarea hârtiilor de valoare), 
practica într-o profesie (arbitrajişti de operaţiuni valutare, brokeri, dealerii etc.). 


TEMA 3 
MARKETING BANCAR 


1. Evoluție. Concept. Caracteristici 


În abordarea marketingului bancar se au în vedere, în principal, trei aspecte: 

— conceptul de marketing ca ştiinţă economică de sine stătătoare s-a dezvoltat, 
grefat, în prima etapă, în sectorul producției materiale ca instrument eficient de sporire a 
vânzărilor şi implicit, creşterea profiturilor; 

— băncile prin natura activității desfăşurate fac parte din sectorul serviciilor. La 
rândul lor, serviciile ca obiect al comercializării au caracteristici care le deosebesc 
fundamental de comercializarea produselor fizice; 

— serviciile bancare, la rândul lor, comportă anumite particularităţi care le 
deosebesc fundamental de alte tipuri de servicii; 

În domeniul bancar activitatea de marketing a pătruns relativ mai târziu (1970) 
comparativ cu alte domenii, în principal, pentru că prin definiție activitatea bancară a 
presupus elemente de confidenţialitate şi secret al operațiunilor şi de aici o reticență de a 
face „publică” activitatea lor; totodată, potrivit modului în care a evoluat sectorul bancar 
în majoritatea țărilor, acesta deţinea un loc aparte, distinct, de alte domenii, ceea ce 
asigura băncilor o stabilitate a activității şi o fidelitate a clientelei; aşa cum au apărut 
primele activităţi de marketing, acestea puneau accent pe vânzări de produse fizice, iar 
conexiunea cu serviciile specifice activităţii bancare era opacizată. 

O serie de factori cum sunt: creşterea concurenţei în domeniul financiar-bancar; 
liberalizarea legislaţiilor naţionale privind instituțiile abilitate să ofere diferite servicii 
financiar-bancare; apariția de instituţii financiare noi care au început să ofere servicii 
similare celor oferite prin tradiție de bănci; accentuarea globalizării financiare etc., după 
anii 1970-1980 au condus la dezvoltarea teoriei şi practicii în domeniul marketingului 
bancar. 

Sintetic, marketingul constă în abordarea simultană a trei elemente: 

— identificarea nevoilor prezente şi viitoare ale clienților; 

— asigurarea unei oferte de produse şi servicii care să vină în întâmpinarea acestor 
nevoi ale clienţilor: la momentul potrivit; în locul potrivit şi la un preţ 
corespunzător/convenabil; 

— să asigure un profit ofertantului ca urmare a satisfacerii corespunzătoare a 
nevoilor clientelei. 

Deşi, definirea are caracter general, ea se aplică deopotrivă bunurilor, produselor 
şi serviciilor, implicit produselor şi serviciilor bancare, avându-se, însă, în vedere 
caracteristicile acestora. 


2. Caracteristicile produselor şi serviciilor bancare surprind atât elementele 
specifice sectorului serviciilor în general, cât şi elemente strict legate de activitatea 
bancară. 

e Caracteristicile generale ale sectorului serviciilor particularizate la nivelul 
produselor şi serviciilor bancare privesc: 

— caracterul intangibil (intangibilitatea), un serviciu sau produs bancar — de 
exemplu utilizarea unui cont bancar — nu poate fi apreciat fizic (pipăit, mirosit, văzut) şi 
nici verificat, probat, înainte de a se proceda la deschiderea sa la o bancă şi prin utilizare, 
constatate avantajele (sau dezavantajele) pe care le prezintă pentru client. În prezentarea 
produselor bancare, din aceste considerente se pune accentul pe beneficiile şi avantajele 
pe care le aduc clientului, încrederea, siguranța şi seriozitatea etc. pe care le prezintă 
banca în relaţia cu clientela; în unele cazuri sunt prezentate produsele fizice de exemplu: 
bunuri de folosință îndelungată care se pot cumpăra cu credite oferite de bancă sau 
distribuţia reţelei de bancomate, ca ilustrare a accesului rapid şi la orice oră pentru 
retrageri de numerar etc.; 

— individualitatea are în vedere faptul că pentru un produs bancar dat — cont 
bancar, credit bancar etc. — există posibilitatea individualizării sale corespunzător 
nevoilor/cerințelor fiecărui client. Produsul în sine, în principiu, este acelaşi, dar prin 
dobândă, termene, operaţiuni corelate, adiacente etc. poate fi adaptat nevoilor fiecărui 
client. Această caracteristică a determinat o permanentă şi puternică diversificare a 
produselor bancare; 

- caracterul inseparabil (inseparabilitatea) al producerii produsului bancar de 
cel al comercializării. Produsele bancare nu pot fi create într-o etapă şi vândute în altă 
etapă şi de aceea nici nu pot fi stocate. Pentru a obține un produs sau serviciu bancar 
clientul participă direct, alături de lucrătorul bancar la toate formalitățile necesare 
(completarea de formulare, prezentarea de documentaţii, furnizarea de informaţii etc.). 
Astfel, întotdeauna solicitarea şi obținerea unui produs bancar presupune contactul 
clientului cu banca, indiferent dacă acest contact este realizat la ghişeul bancar, prin 
telefon (telebanking) sau prin Internet. 

Din aceste caracteristici generale derivă şi alte aspecte asociate serviciilor bancare 
cum sunt: caracterul lor perisabil, respectiv nu există decât atâta timp cât nu există 
solicitare pentru ele; varietatea şi permanenta înnoire a produselor bancare în 
preocuparea băncilor de satisfacere a nevoilor clientelei; caracterul nestandardizat, prin 
implicarea şi strădania băncilor de a adapta fiecare produs nevoilor fiecărui client etc. 

e Caracteristicile specifice ale produselor bancare derivă din „materia primă” 
care formează obiectul lor şi anume banii, averea, economiile, salariul, veniturile etc. 
clientelei şi de aici o suită de implicații psihologice şi comportamentale care le definesc şi 
anume: 

— confidenţialitatea are în vedere responsabilitatea băncilor de a păstra secretul 
operaţiunilor bancare, protecția şi integritatea fondurilor depuse de clienţi, controlul strict 
al accesului la fonduri numai de persoanele autorizate de client, iar în unele cazuri şi 
numai de anumiţi lucrători bancari pentru unele operaţiuni efectuate în favoarea anumitor 
clienți — denumiți clienți importanţi; 

— profesionalismul se constituie ca o caracteristică aparte, determinată de 
suspiciunea, reticenţa, în general, a oamenilor de a da cuiva spre păstrare sau administrare 
banii. Depunând bani la bancă sau apelând la servicii bancare, clienții se aşteaptă ca 

operaţiunile să fie realizate cu profesionalism. Responsabilitatea profesionalismului 
bancar are în vedere asigurarea unor operațiuni de înaltă calitate, efectuate rapid, fără 
greşeli sau pierderi financiare, administrarea fondurilor potrivit unor standarde cunoscute 
sau recunoscute, asigurarea de consultanță financiară în adoptarea unor decizii specifice 
de către client, asigurarea unei game de servicii corespunzătoare etc.; 

— caracteristicile relaţiei bancă-client. În principiu, activitatea bancară nu poate 
fi imaginată fără clienți. Poziţia clientului însă în această relație stă sub semnul: 

e dublei sale calități de producător şi consumator de servicii bancare. 
Utilizarea unui produs sau serviciu bancar presupune participarea directă a clientului la 
forma finală a acestuia: contul bancar sau creditul bancar sunt produse bancare care sunt 
„finalizate” numai cu participarea clientului: rata dobânzii, termenele, facilităţi, 
comisioane etc., sunt aspecte care sunt stabilite în urma discuțiilor purtate între client şi 
lucrătorul bancar; 

e dublei calităţi de ofertant şi client. Prin constituirea de conturi curente şi de 
depozit clienţii, în esență, oferă băncilor „materia primă”, banii, pe care acestea le 
utilizează în desfăşurarea activităţilor. Fondurile atrase de la clienți deţin în medie între 
50 şi 80% din totalul resurselor utilizate de bănci în activitatea lor; pentru ca o persoană 
fizică sau juridică să beneficieze de un produs bancar mai complex, cel mai adesea 
băncile impun constituirea/deschiderea unui cont bancar la ele. Această poziție duală, 
impune băncilor un anumit comportament față de clienţi în procesul atragerii şi 
menţinerii acestora. Comportamentul bancar vizează, pe de o parte, creşterea şi 
diversificarea „vânzărilor” de produse şi servicii bancare — ca în orice alt domeniu, iar pe 
de altă parte, atragerea de cât mai multe fonduri de la clienţi ca suport al creşterii 
resurselor ieftine pentru dezvoltarea ofertei de produse şi servicii bancare proprii; 

— dubla calitate de beneficiar şi furnizor de informaţii. Atragerea clientelei 
presupune informarea acesteia despre poziționarea geografică a băncii, produsele şi 
serviciile pe care le oferă, avantajele utilizării acestora de către clienţi etc. În acelaşi timp, 
contactul cu clientela este vital pentru bancă în identificarea şi anticiparea noilor nevoi 
ale acesteia, la ce se aşteaptă clienţii în relația cu instituţiile financiar-bancare. Astfel, 
fluxul informaţional între cele două entități se realizează permanent în dublu sens, 
determinând consolidarea şi amplificarea relaţiilor. 

Luând în considerare specificul relaţiei bancă-client, după 1980, poziţia clientului 
în raport cu banca a devenit tot mai puternică, ca urmare a unor factori: 

— creşterea numărului de instituţii financiar-bancare care oferă produse similare. 
Astfel, clienţii nu mai aleg doar produsul bancar, ci aleg şi instituţia la care îl pot 
obține; 

— clientela a devenit mai bine informată, îşi cunoaşte şi îşi protejează drepturile 
în raport cu instituţiile bancare şi este mult mai puţin tolerantă faţă de calitatea slabă a 
unor servicii bancare; 

— relaţiile de fidelitate bancă-client au fost înlocuite tot mai mult cu relații 
eficient-contractuale. Clienţii au început să dețină simultan conturi la mai multe bănci 
pentru a putea fructifica la fiecare bancă produsul sau serviciul cel mai avantajos din 
punctul lor de vedere; după cum, totodată, îşi mută fondurile de la o bancă la alta în 
funcţie de avantajele de moment ale ratelor de dobândă plătite de acestea, nu pregetă ca 
ad-hoc să-şi mute fondurile la o altă bancă, chiar dacă în trecut a fost mulțumit de 
serviciile băncii abandonate. 

In acest cadru mai larg, dezvoltarea solidă şi sustenabilă a activității unei bănci, 
care să supravieţuiască în viitor depinde de abilitatea sa de a crea şi a menţine o bază 
cât mai largă de clienţi (mulțumiți). 


2. Strategii bancare. Planul de marketing 


Ca şi în alte domenii, marketingul în spațiul activităţii bancare implică adoptarea 
unor decizii privind: 

— produsele şi serviciile bancare care vor fi oferite; 

— tipul de program promoţional selectat pentru a crea o stare de conştientizare a 
clientelei privind avantajele produselor bancare oferite; 

— preţul care va fi solicitat per produs bancar să fie echilibrat valoric şi acceptabil 
atât pentru clientelă, cât şi pentru bancă (profit); 

— sistemul de distribuţie necesar pentru a asigura accesul clienților în perioada de 
timp şi forma în care aceştia o solicită. 

În principiu, aceste elemente se regăsesc în planul de marketing, care însă, 
întotdeauna se elaborează în conexiune cu planul strategic de ansamblu al băncii. 

1. Strategia de marketing bancar, reclamă abordarea cu importanţă egală atât a 
clientelei, cât şi a concurenţei. Elementele care asigură succesul strategiei de marketing în 
planul (1) cunoaşterii clientelei, înseamnă: date demografice, motivații, nevoi, dorinți, 
criterii în deciziile privind utilizarea serviciilor bancare, iar în (2) cunoaşterea 
concurenţei competitorilor înseamnă: tipul instituţiilor financiar-bancare, numărul, 
punctele tari, punctele slabe, avantaje sustenabile, esența competitorilor. Atenţia egală 
acordată clientelei şi competitorilor rezultă din conceptul de mare viabilitate a 
avantajului competitiv. Nu există două bănci care să aibă o strategie identică, deşi în 
activitatea desfăşurată de acestea se pot identifica întotdeauna unele elemente similare. O 
strategie în domeniul bancar nu este de succes la infinit pentru că un succes dobândit cu 
un produs sau serviciu, oferă un model — preluat rapid — de băncile concurente sau noii 
competitori. 

În cadrul strategiei atenţia este concentrată întotdeauna spre: unde doreşte să fie 
poziționată banca în viitor şi cum poate obţine aceasta. În general, analiza este realizată 
în termenii a patru strategii: 

(1) Strategia liderului costurilor reduse: se axează pe ideea dobândirii unei 
poziții dominante pe piața bancară în baza costurilor reduse la care oferă serviciile 
bancare; banca să fie caracterizată ca un competitor cu costuri reduse, care însă, 
bineînţeles, îşi menţine în acelaşi timp o marjă de profit; 

(2) Strategia diferenţierii este destinată să creeze o percepţie unică despre bancă 
la nivelul clientelei, iar această unicitate devine baza competiţiei pe piaţa bancară; 

(3) Strategia specializării: în cadrul unei pieţe alese, banca îşi propune să devină 
competitor numai pe unul — strategie concentrată — sau mai multe segmente aşa-numite 
segmente ţintă. Aceste strategii pot fi abordate individual (mai rar) sau combinat (mai 
frecvent); 

(4) Strategia diversificării — intrarea pe o nouă piață cu unul sau mai multe 
produse. 

Formularea opțiunilor strategice au la bază analiza pieței, industriei, 
competitorilor, situaţiei băncii, toate din perspectiva identificării avantajului competitiv 

sustenabil şi al nevoilor clientelei: aceştia din urmă abordaţi, în general, separat: 
populaţia — persoane fizice şi corporațiile — persoane juridice. 

2. Planul de marketing este un document sau set de documente elaborat de 
servicii specializate din bănci cu scopul de a ajuta banca să vină în întâmpinarea nevoilor 
clientelei în condiţii de profitabilitate. Planul nu este rigid, el modificându-se odată cu 
schimbările care au loc în viaţa economică, financiară, bancară a competitorilor etc. 

În general, cuprinde: strategia conducerii şi rațiunea pentru care s-a optat pentru 
această strategie; grupul specific sau tipul de client luate în considerare; tipul de 
produs oferit; metoda de distribuţie a produsului; personalul băncii (pregătire) care va 
fi antrenat în activitatea de marketing; costul activităţii de marketing întreprinse, 
restricțiile impuse de piaţă (de exemplu, reglementări). 

În baza planului de marketing, a previziunilor care anticipează evoluția pieţei 
ŞI care permanent sunt luate în considerare pentru perioada de timp pentru care se 
acționează (1-3 ani) şi a obiectivelor strategice se elaborează mixul de marketing 
bancar. 


3. Mixul de marketing bancar 

Din acest punct de vedere există patru domenii asupra cărora se impun decizii la 
obiect: produsul bancar; prețul produsului bancar; piață (locul de distribuţie); 
promovarea. Aceste patru domenii sunt abordate ca un tot, integrat sub semnul: 
întâmpinarea nevoilor clientelei şi în condiţii de profitabilitate pentru bancă. Dacă 
produsul este ales greşit sau neadecvat cerințelor sau nu este disponibil a fi oferit la locul 
potrivit sau momentul optim — întâlnirea client şi nevoile sale nu se va realiza: dacă prețul 
este greşit stabilit banca nu poate realiza profit (preţ mic) sau clienții nu apelează la acest 
serviciu (preţ mare) cu acelaşi efect asupra profitabilitățu acțiunii. 

Cele patru aspecte în practică nu pot fi abordate separat, ci permanent corelate. 

1. Produs bancar. Serviciu bancar. În contextul activităţii bancare termenul de 
produs nu desemnează un obiect sau bun fizic, ci un serviciu oferit de bancă. În acelaşi 
timp, multe servicii bancare nu există exclusiv prin ele însele, ci presupun şi anticipează 
o succesiune logică şi înlănţuită de servicii. Această abordare a determinat folosirea 
termenului de produs bancar pentru a defini un ansamblu coerent de servicii bancare 
polarizate unui domeniu dat. De exemplu, un cec sau un card este un serviciu oferit de 
bancă, dar care nu poate fi vândut în sine — ca un formular din hârtie sau plastic, pentru că 
utilizarea sa presupune deschiderea şi existenţa unui cont bancar; alimentarea acestui cont 
cu disponibil, fie prin depunerea de numerar, prin transfer de fonduri din alte conturi, prin 
acordarea unui credit în descoperit de cont de bancă, calculul unor dobânzi pentru soldul 
existent în cont, comisioane pentru retrageri sau transferuri etc. Termenul de serviciu 
bancar fiind asociat cel mai adesea unei operaţiuni colaterale produsului bancar (de 
exemplu, retragere de numerar produsul fiind contul bancar) sau colateral activității 
bancare (vânzarea contra comision a cecurilor de călătorie, efectuare de operaţiuni 
specifice caselor de schimb valutar etc.), servicii bancare la care poate apela orice 
persoană, fără a exista între bancă şi acestea o relație stabilă, bazată, de exemplu, pe 
relaţia de cont bancar. În termeni generali se disting cinci domenii de grupare a 
produselor bancare: (1) operațiuni cu numerar; (2) plăți şi transfer de fonduri; (3) 
creditare; (4) investiţii financiare; (5) asistenţă/consultanţă financiară. Unele produse în 
mod clar pot fi încadrate într-unul dintre domeniile considerate mai sus: altele pot include 

simultan câteva domenii (de exemplu, credit în descoperit de cont presupune: cont curent, 
creditare, transfer de fonduri). 

Marketingul asociat produsului bancar din punct de vedere a asigurării unei 
eficienţe sporite presupune două aspecte: 

— produsul bancar ales (ţintă) spre a fi oferit, este de dorit să implice cât mai multe 
operaţiuni/servicii adiţionale, adiacente; pentru un produs dat se pot constitui posibile 
pachete de operațiuni/servicii conexe care, ulterior achiziției sale, să extindă dependenţa 
clientului de produsul respectiv şi, implicit, să constituie o potențială cale de 
permanetizare a relației bancă-client; 

— identificarea avantajului de bază şi distinctiv al produsului bancar ţintă, cu 
scopul modificării percepţiei clientului despre produsul bancar în sine, în general; altfel 
spus, de exemplu, toate băncile deschid clienților conturi, ce avantaj, element distinctiv 
oferă contul bancar deschis de o bancă dată pentru a modifica percepția clienților şi 
aceştia să prefere să deschidă cont la aceasta (bancă mai sigură, păstrarea în siguranță a 
fondurilor, dobânzi mai mari) etc. 

Decizia privind produsul bancar ales are loc la nivelul conducerii centrale a 
băncii, dar nu poate fi disociată de calitatea produsului în sine şi a personalului bancar 
care îl prezintă efectiv clientelei (transfer de fonduri, operat cu o zi întârziere faţă de alte 
bănci, personal bancar necuviincios, indolent etc.). 

2. Preţul produsului bancar. Comparativ cu ramurile producţiei materiale 
stabilirea prețului produselor bancare este un proces mult mai complicat, dificultatea 
rezultând din evaluarea costurilor pe care le implică serviciile bancare care nu pot fi 
apreciate decât după ce clienţii încep să le utilizeze. În principiu, evaluarea costurilor 
serviciilor bancare nu este o problemă similară calculaţiei costurilor din alte domenii 
materiale. Decizia stabilirii prețului produselor bancare este influenţată de un număr 
important de alți factori decât cei legați de operare, printre care pot fi enumerați: 

e relația bancă-client are ca obiectiv creşterea vânzărilor în contextul 
permanetizării (strângerii) legăturii cu clientela băncii. Pentru clienții care vin cu întreaga 
familie ca să apeleze la serviciile aceleiaşi bănci, banca poate considera că este important 
să mențină legătura cu familia respectivă şi, în consecinţă, să ofere serviciile la preţuri 
mai reduse; banca poate promova la nivel general o politică de preţuri mai reduse pentru 
clienţii care, în mod permanent, apelează simultan la două-trei servicii decât în cazul în 
care aceste servicii sunt utilizate separat; 

e oferta specială are ca obiectiv încurajarea utilizării unui anumit serviciu/produs 
bancar pentru care se poate stabili un preţ mai mic decât în mod uzual. De exemplu, un 
credit ipotecar, acordat pentru cumpărarea unei case, în primul an de creditare se poate 
acorda la o rată a dobânzii mai joasă; 

e atitudinea clientului are ca obiectiv modificarea atitudinii clienților faţă de o 
practică dată sau faţă de un anumit produs bancar. De exemplu, pot fi practicate 
comisioane mai reduse pentru plățile efectuate prin sisteme automate (bancomat, ATM, 
carduri etc.), cu scopul de a încuraja noile tehnologii; 

e cota din piața bancară — băncile pot proceda la modificarea de ansamblu a 
preţurilor produselor bancare pentru a atinge un obiectiv cum ar fi: cota de piață deținută 
de bancă în general; cota deţinută relativ la unul sau mai multe produse, un anumit nivel 
al profitului; în acest context, se pot scumpi prețurile la unele produse bancare, iar la 
altele să fie reduse semnificativ etc. În cazul produselor complet noi, stabilirea prețului 

este foarte dificilă şi de aceea cel mai adesea, după utilizarea lor de clienţi, în timp se fac 
corecţii. Există diferite abordări referitor la preţul produselor bancare. 

1. Metoda preţ plus profit. Este cea mai simplă metodă: se calculează costul 
serviciilor, la care se adaugă o sumă reprezentând profitul. Punctul slab al acestei metode 
este determinat de faptul că costul depinde de volumul vânzării — un anumit cost este 
pentru 1.000 de clienţi (mai mare) şi un altul pentru 100.000 (mai mic); decizia inițială se 
ia înainte ca serviciul să fie cunoscut şi utilizat de clienţi şi, drept urmare, apare 
necesitatea corecțiilor. 

2. Metoda prețului special pentru clienți speciali, obiectivul acestei politici este 
de a atrage clienţii care nu sunt sensibili în mod special la preţ, dar sunt sensibili la 
calitatea înaltă a serviciilor. Prin preţul înalt se creează o imagine a unei oferte de servicii 
de înaltă calitate. Rentabilitatea realizată la început permite ulterior o reducere a 
preţurilor şi generalizarea utilizării produselor şi la alți clienți, în baza imaginii inițial 
create. 

3. Metoda preţului de penetrare are în vedere stabilirea unui preţ cât mai redus 
pentru atragerea a cât mai mulți clienţi, cu scopul de a acoperi cât mai rapid un anumit 
segment de piață. Dacă pe piaţa bancară există o cerere mare pentru un anumit produs, 
preţul de penetrare poate fi înalt, asemănător celui pentru clienții speciali. Profitul poate 
fi îmbunătăţit mai târziu prin majorarea preţului de penetrare jos, când alte servicii vor fi 
vândute unor noi consumatori. 

4. Metoda preţului evaluat este utilizată în cazul lansării unui produs nou în 
baza unei scheme-pilot sau de evaluare, obiectivul fiind de a identifica modul în care 
clientela percepe şi apreciază noul serviciu; dacă prețul este prea scăzut are loc 
abandonarea produsului sau se încearcă reducerea costurilor de vânzare-operare. 

Deciziile cu privire la preţul produselor ca şi în cazul produselor bancare se iau la 
nivelul superior al conducerii băncii. În general, în politica de preţ a băncilor este foarte 
importantă identificarea unor preţuri foarte scăzute sau chiar cu pierderi la unele produse 
care se justifică prin rolul de suport pe care îl au pentru vânzarea altor produse mult mai 
profitabile. 

3. Locul vânzării produselor bancare. Distribuţia produselor bancare presupune 
abordarea corelată a factorului timp şi loc. Pentru unele produse, factorul timp este 
esenţial (de exemplu, retrageri de numerar oricând de la bancomat comparativ cu 
retragerile de la ghişeu care pot avea loc numai între anumite ore de lucru ale băncii); 
pentru alte produse factorul loc este important (de exemplu, obținerea unei poliţe de 
asigurare a casei în acelaşi loc cu creditul ipotecar). 

Distribuţia produselor bancare a cunoscut profunde schimbări. Succesiv, 
distribuţia s-a realizat şi se realizează prin: sucursalele şi filialele teritoriale; bancomate, 
ATM, banca prin telefon şi banca prin internet, discutându-se tot mai frecvent despre 
„banca fără ziduri”. 

4. Promovarea are ca obiectiv central conştientizarea clienților actuali ai băncii şi 
cei potenţiali cu privire la avantajele oferite de produsele bancare şi utilizarea într-o 
măsură tot mai mare a acestora. Promovarea, cel mai adesea este abordată pe două 
componente: reclama şi promovarea propriu-zisă. (1) Reclama abordează informarea 
clientelei (prezente sau potenţiale) la un nivel general („Banca de care aveţi nevoie”, 
putând merge gradual până la reclamă de produse. („Este momentul să cumpăraţi 
certificate de depozit de la banca noastră). Reclama se realizează în presă, prin radio, 


15 


televiziune, poştă etc., la nivelul întregii țări, zonal/local, unde există sucursale, filiale. 
Reclama este forma promoțională pentru care băncile cheltuie cele mai mari sume. (2) 
Promovarea propriu-zisă poate îmbrăca cele mai variate forme: oferta de cadouri cu 
prilejul cumpărării noului produs bancar; afişajul la sediile băncii în care sunt prezentate 
produsele bancare şi caracteristice acestora; schemele stimulative pentru personalul 
bancar care vinde cele mai multe produse noi etc. 


TEMA 4 
INSTRUMENTE ŞI TEHNICI COMERCIAL-BANCARE 
UTILIZATE ÎN STINGEREA OBLIGAȚIILOR DE PLATĂ 


În desfăşurarea schimburilor internaţionale, un loc important îl deține încasarea 
contravalorii mărfurilor exportate sau a serviciilor prestate. Instrumentele şi tehnicile 
utilizate în acest scop s-au diversificat continuu. Privite în ansamblul lor, se disting: 

1. Plata în numerar. Dacă în trecut plata „cu bani peşin” constituia o certitudine, 
în prezent locul său în plata mărfurilor este modest şi în scădere datorită unor 
dezavantaje şi riscuri: transportul efectiv al banilor; contactul direct al partenerilor care se 
află la distanţe mari; dificultatea de a sincroniza livrarea mărfii cu plata ei. 

Cu toate acestea, există factori care determină ca într-un anumit context plata în 
numerar să fie preferată: (1) în ţările cu restricţii valutare în deținerea şi utilizarea 
valutei sau în ţări care există sisteme de impozitare severe se dezvoltă un sistem 
subteran al plăţilor în numerar; (2) în spaţiile geografice izolate sau din lipsa sistemului 
bancar local pentru achiziţia de la populaţie a unor produse care cad sub incidenţa unor 
reglementări internaţionale prohibitive (vestigii arheologice, animale pe cale de 
dispariție) sau produse de contrabandă (droguri, armament, material nuclear), plata în 
numerar este predominantă; (3) în activitatea de turism şi transport internaţional. În 
aceste sectoare, plăţile în numerar pentru diferite servicii, produse etc. continuă să fie 
utilizate mai ales în ţările care încă nu s-au conectat la sistemele de plată electronizate 
(cărți de debit, cărți de credit etc.). Drept urmare, turistul străin trebuie să deţină asupra sa 
o sumă de bani — în valută sau monedă locală pentru a-şi acoperi nevoile curente. 
Schimbul valutar în moneda locală se poate realiza la bănci din ţara sa sau la bănci din 
țara vizitată, ceea ce implică însă riscul de curs valutar. 

2. Cărţile de plată Cardul. Cardul este un instrument de plată prin intermediul 
căruia se poate efectua plata unui produs sau serviciu având la bază un sistem relaţional 
electronic, organizat pe baze contractuale între deținător, emitent şi comerciantul sau 
prestatorul de servicii. 

Dezvoltarea şi internaţionalizarea cardurilor a fost un factor al diminuării plăţilor 
internaţionale asociate turismului şi altor activităţi adiacente. În esenţă, cardul permite 
deținătorului retragerea de numerar sau efectuarea unei plăți direct din contul său. Cardul 
concentrează un ansamblu de tehnologii: 

— recepţia, prelucrarea şi stocarea informaţiilor în condiții de operativitate şi 
rapiditate maximă; 

— transmiterea la distanţă a informaţiilor (telematică) în condiţii de operativitate 
asigurând un transfer de fonduri eficient; 


16 


— reflectarea operativă în situaţia contului beneficiarului a tuturor transferurilor 
efectuate. 

Prin modul cum a evoluat, cardul îndeplineşte funcții multiple: 

— funcţia de numerar, prin posibilitatea utilizării sale la automatele de eliberare a 
numerarului (ATM, Bancomate) pentru obţinerea de sume, cu scopul de a fi utilizate în 
numerar; 

— funcţia de debit, prin posibilitatea de a folosi cardul pentru a dispune plăţi din 

— funcţia de credit, prin posibilitatea utilizării cardului de a efectua plăţi din linia 
de credit deschisă de bancă în acest scop (credit card), atunci când în cont nu mai sunt 

— funcţia de monedă electronică, prin posibilitatea utilizării cardului pentru 
dispunerea de plăți în rețeaua de internet, de regulă, în cadrul unei capacități de plată 
reinoibile (revolving) ce se atribuie cadrului. 

Din punct de vedere a circulaţiei sau al spaţiului geografic de utilizare se disting: 
cardurile naţionale, denominate în moneda naţională a ţării unde se află banca/compania 
emitentă, ele putând fi utilizate ca instrumente de plată numai în ţara respectivă; carduri 
internaționale a căror circulație şi utilizare depăşesc graniţele țării unde este amplasată 
entitatea emitentă.; sunt emise în valute convertibile şi acceptate pe plan mondial, pe baza 
lor putându-se efectua plăți în orice monedă, indiferent de valuta în care este exprimat 
contul deţinătorului. Acest tip de carduri deţine un loc tot mai important în plățile 
asociate turismului şi cheltuielilor personale, înlocuind numerarul. 

3. Plata prin cec, ca şi în cazul cardului, este cea mai apropiată de plata în 
numerar. Cecul în schimburile internaționale este deopotrivă utilizat pentru operaţiuni 
comerciale şi necomerciale, fiind prin excelenţă un instrument de plată. 

Cecul este un înscris prin care o persoană (trăgător, emitent) dă ordin unei 
bănci (tras) să plătească în favoarea unui terţ (beneficiar) o sumă de bani de care 
trăgătorul dispune. 

Emitentul cecului este titularul contului şi poate dispune plăți în limita 
disponibilului din cont. Trasul este întotdeauna o bancă, banca la care emitentul are 
contul deschis. Ca înscris, cecul trebuie să cuprindă anumite elemente esenţiale: 

1. denumirea de cec înscrisă în text; 

2. ordinul pur şi simplu, necondiţionat, de plată a unei sume de bani cu indicarea 
monedei; 

3.numele trasului, respectiv al băncii; 

4. locul plăţii, al băncii unde se va face plata; 

5. locul şi data emiterii cecului; 

6. semnătura autografă a emitentului. 

Cecurile utilizate în relațiile de plăți internaţionale sunt denominate într-o valută 
convertibilă sau locul plăţii este în străinătate. 

Se disting mai multe tipuri de cecuri în funcție de: 

1. modul în care este indicat beneficiarul nominative (este scris numele, dar nu 
poate fi transmis decât prin cesiune), la ordin (este scris numele, dar clauza la ordin 
permite beneficiarului să-l transmită prin gir) şi la purtător, în care caz nu este trecut 
numele beneficiarului (riscuri în caz de pierdere); 

2. modul în care pot fi prezentate la încasare: cecul nebarat care poate fi plătit 
în numerar sau în cont şi cecuri barate care pot fi plătite numai în cont; cecul certificat, 
cecul care în prealabil a fost trimis băncii trase pentru a certifica existența sumei în cont; 
cecul de călătorie care este un cec cu valori fixe şi se vinde la agenţii, bănci etc. 
clienţilor lor, cu scopul de a înlocui temporar banii lichizi. Utilizarea cecului în plata 
mărfurilor, incumbă riscul ca la prezentare să nu existe disponibil în contul emitentului: 
de aceea, pentru a se evita acest risc, mărfurile nu sunt exportate până ce, cecul nu a fost 
încasat sau s-a primit un cec confirmat. 

4. Plata prin cambie şi bilet la ordin. Aceste instrumente de credit pot fi 
utilizate pentru stingerea unei obligații de plată, fie singular, fie corelat cu o plată 
documentară (acreditiv sau incaso). 

Cambia este un înscris prin care o persoană denumită trăgător (exportatorul, 
vânzătorul) dă ordin unei alte persoane denumită tras (importatorul, cumpărătorul), de a 
plăti la vedere sau la termen o sumă de bani unei a treia persoane denumită beneficiar 
sau la ordinul acesteia. Cambia este un titlu formal şi nu are valoare decât dacă este 
redactată în formele prevăzute în legislaţie şi cuprinde elementele esenţiale: 

1. Denumirea de cambie pe înscris; 

2. Ordinul pur şi simplu necondiţionat de plată a unei sume de bani cu 
indicarea monedei; 

3. Numele trasului, cel ce urmează să plătească; 

4. Scadenţa, data când va avea loc plata (la vedere, la termen, la un anumit 
termen de la vedere (acceptării), la un anumit termen de la data emiterii); 

5. Locul unde trebuie făcută plata, de regulă trecut sub numele trasului; 

6. Beneficiarul, persoana căreia urmează să i se plătească suma de bani, 
trăgătorul se poate indica pe el însuşi; 

7. Data şi locul emiterii; 

8. Semnătura autografă a emitentului-trăgătorului. 

e Acceptarea cambiei constă în iscălitura pe care trasul o dă pe cambie 
(acceptat), recunoscând astfel obligaţia sa de plată. 

e Avalul reprezintă un act prin care o persoană, prin iscălitura dată pe cambie 
(pentru aval) garantează plata cambiei, respectiv dacă cel obligat la plată nu plăteşte, el 
avalistul va plăti în locul acestuia. 

e Girul sau andosarea constituie modalitatea tipică de transmitere a cambiei „din 
mână în mână”, permiţând achitarea succesivă a unor datorii. Girul se dă pe spatele 
cambiei prin indicarea sau nu a noului beneficiar şi iscălitura beneficiarului care 
andosează cambia. 

Plata este momentul final al vieţii unei cambii, când trasul este obligat să achite 
cambia beneficiarului legitim. 

e Protestul de neacceptare sau de neplată, după caz, constituie procedura de 
sancționare prin introducerea unei acţiuni judecătoreşti împotriva trasului în situaţia în 
care acesta refuză acceptarea sau plata cambiei. Protestul este dresat întotdeauna într-un 
anumit interval de timp de la prezentarea cambiei spre acceptare (o zi) sau spre plată 
(două zile), se înregistrează la notariatul sau judecătoria din ţara celui care urmează să 
plătească. 

e Scontarea. În cazul în care posesorul cambiei doreşte obţinerea sumei înscrisă 
pe titlu înainte de scadență o poate sconta (vinde) la o bancă comercială. Prin scontare, 

posesorul cambiei obţine valoarea actuală a cambiei, respectiv valoarea nominală din 
care banca a reținut scontul calculat din momentul scontării până la data scadenţei. 
Scontul se calculează după formula dobânzii simple, luându-se însă în considerare taxa 
scontului. 

e Reescontarea este operaţiunea prin care băncile comerciale revând titlurile 
obținute prin scontare băncii centrale, prin aplicarea taxei oficiale a scontului (în ţara 
noastră, dobânda de refinanțare). 

e Forfetarea este operațiunea prin care deținătorii de titluri le pot vinde unor 
instituţii specializate de forfetare. Deşi, în principiu, se aseamănă cu scontarea, 
deosebirea fundamentală este că prin forfetare, instituţia de forfetare preia asupra sa toate 
riscurile de neplată izvorâte din reaua-credință, falimentul etc. a debitorului şi/sau 
garanţii lui, risc care în cazul scontării, nu este preluat. De aceea, taxa de forfetare este 
mai mare ca taxa scontului. 

e Biletul la ordin este un înscris prin care o persoană, denumită emitent 
(importatorul, cumpărătorul), se obligă să plătească unei alte persoane denumită beneficiar 
(exportatorul, vânzătorul) sau la ordinul acestuia, o sumă de bani la scadență. Ca şi cambia, 
biletul la ordin este un titlu format şi trebuie să cuprindă anumite elemente esenţiale: 

1. Denumirea de bilet la ordin înscrisă în text; 

2. Promisiunea necondiționată de plată a unei sume de bani cu indicarea 
monedei; 

3. Scadenţa sau momentul plăţii (la vedere, la un anumit termen de la vedere, la 
un anumit termen de la emitere, la o dată fixă); 

4. Locul unde urmează să se facă plata, când nu este precizat se consideră locul 
emiterii; 

5. Numele şi adresa beneficiarului, respectiv a celui în favoarea căruia urmează 
să se facă plata; 

6. Data şi locul emiterii; 

7. Semnătura emitentului autografă Biletului la ordin îi sunt aplicabile toate 
prevederile privitoare la cambie (girul, avalul, scadența, plata, protestul, scontarea, 
forfetarea etc.), cu diferența că în acest caz apar doar două părți implicate, iar prin 
angajamentul de plată „voi plăti” al emitentului, nu se impune acceptarea. În țara noastră 
cambia şi biletul la ordin sunt supuse Legii nr. 83/1993 asupra cambiei şi biletului la 
ordin. În fiecare țară există legi naţionale care reglementează aceste titluri. În relaţiile de 
plăți internaționale, aceste înscrisuri trebuie să conţină întotdeauna elementele esențiale 
prezentate, suma este exprimată într-o valută convertibilă convenită între parteneri, locul 
plății este în străinătate, iar legislaţia aplicabilă în caz de litigiu este cea a țării unde 
urmează a se face (acceptarea) plata. Utilizarea acestor titluri pentru stingerea unor 
obligaţii de plată se poate realiza: 

— singular, respectiv, în baza unui contract cu vânzarea pe credit, partenerii 
convin emiterea unui titlu (cambie-exportator sau bilet la ordin-importator) pe care 
exportatorul urmează să-l prezinte la încasare la scadenţa titlului. Pentru ca un titlu să fie 
acoperitor 

— trebuie să fie avalizat bancar, iar în cazul cambiei şi acceptat de tras. La 
scadență titlul este trimis la încasare, de regulă, pe canal bancar-incaso simplu; 

— asociat altor modalităţi de decontare — acreditiv documentar şi incaso 
documentar, când alături de celelalte documente comerciale se solicită şi un titlu de 

credit, fie cu scopul garantării încasării contravalorii mărfurilor, fie ca un instrument, cu 
ajutorul căruia exportatorul se refinanțează (scontare, forfetare); 

— întotdeauna asociat vânzărilor pe credit pe termen mijlociu şi lung, când se 
întocmesc seturi de înscrisuri (cambii sau bilete la ordin) aferente ratelor şi dobânzilor de 
plătit, a căror scadenţe sunt eşalonate în timp, cu valori stabilite pentru fiecare scadență. 
În acest caz, titlurile sunt un instrument de garantare (aval bancar) şi de refinanțare — în 
special prin forfetare. 

5. Plata prin ordin de plată constă din ordinul pe care un client îl dă băncii sale 
de a plăti din contul său o sumă altei persoane. Datorită simplităţii şi costurilor bancare 
reduse are o largă utilizare în plățile internaționale (Tema 17). 

6. Plata documentară sau operaţiuni documentare constituie o sintagmă pentru a 
defini o tehnică de plată, în cadrul căreia plata contravalorii mărfurilor se face de bancă 
numai contra documente. În această grupă sunt incluse: acreditivul documentar, 
incasorul documentar şi uneori şi ordinul de plată (documentar) (Temele 5 şi 6). 

7. Plata prin compensație. Plata marfă contra marfă sau trocul, constă în plata 
unui import printr-un export de mărfuri echivalente valoric cu mărfurile importate. 
Această tehnică este utilizată ca metodă de a „debloca” relaţiile comerciale cu ţări, firme 
etc., a căror disponibilități financiare sunt modeste sau inexistente. Operațiunea este 
inițiată de firma care doreşte să efectueze un import şi nu are fonduri pentru plata 
acestuia. În acest context, propune partenerului ca plată să o realizeze în mărfuri de 
valoare echivalentă cu importul dorit. Operațiunile „de plată” prin compensație pot fi 
realizate. 

— barter/troc — mărfurile şi documentele se transmit direct partenerului, fără 
intermediar sau apelul la servicii bancare; 

— compensație totală sau parţială — livrările de mărfuri dintre cei doi parteneri sunt 
sincronizate, iar documentele se transmit pe canal bancar: în cazul compensației parțiale, 
o parte din contravaloarea importului se plăteşte în valută. Compensaţia totală în practică 
poate îmbrăca forma contractelor paralele (independente) operațiunilor legate (prin care 
un intermediar realizează joncţiunea între cei interesați în compensaţii), triunghiulară 
(când sunt participanţi din trei ţări) etc. 

Riscurile operațiunilor de compensatie privesc: 

— riscul primului exportator: întotdeauna unul dintre parteneri va fi primul care 
va exporta marfa, el are riscul ca celălalt partener să nu mai livreze, să o livreze cu 
întârziere, de altă calitate etc.; 

-— riscul comercial al ambilor parteneri are în vedere eventualitatea ca mărfurile 
reciproc livrate să nu corespundă calitativ, sortimental, cantitativ etc.; 

— plata comisioanelor bancare şi a penalizărilor contractuale de întârziere a 
livrărilor trebuie avute în vedere ca plăți în valută, element pe care compensaţia prin 
specificul ei îl evită; 

— poziţia de negociere a partenerilor, partea care nu are disponibilităţi valutare 
şi apelează la compensație, este dezavantajată prin preţul de negociere a mărfurilor sale 
(mai mic), prin schema de plată (livrări în avans) etc.. 

De reţinut faptul că, exceptând plata în numerar şi anumite forme de schimb prin 
compensație, toate modalitățile de plată presupun: 

— existența conturilor bancare ale partenerilor de contract, între care se 
realizează mişcarea fondurilor; 

— implicarea în operaţiune a cel puţin două bănci, una a exportatorului şi una a 
importatorului, prin intermediul cărora se vehiculează documente şi bani; 

— utilizarea unei tehnici de transmitere a mesajelor şi fondurilor (letric, 
telegrafic, SWIFT etc.). 


TEMA 5 
ACREDITIVUL DOCUMENTAR (AD) 


1. Concept. Părţi implicate. Reglementări 


1. Acreditivul documentar este un angajament ferm, asumat de o bancă, de a 
asigura plata contravalorii documentelor prezentate de exportator (beneficiarul 
AD) în condiţiile stabilite de ordonatorul AD (importatorul). 

2. În derularea unui AD sunt implicate trei părţi de bază: 

- ordonatorul AD (importatorul) cel care inițiază relația de AD prin 
instrucțiunile pe care le dă băncii sale; 

— banca emitentă (banca importatorului) care la solicitarea ordonatorului AD îşi 
asumă angajamentul de plată contra documente, în favoarea beneficiarului AD 
(exportatorul); 

— beneficiarul AD (exportatorul) este cel în favoarea căruia a fost deschis AD şi 
care prezentând documentele la bancă poate încasa contravaloarea mărfii exportate. 

Alături de aceste trei părți de bază mai apare şi o a patra parte: 

— banca exportatorului este cea care îl deserveşte pe exportator şi care în funcție 
de rolul pe care îl îndeplineşte în derularea plăţilor prin AD poate fi: 

e bancă notificatoare, obligaţia fiind doar de a notifica, aviza exportatorul de 
deschiderea AD şi de preluare a documentelor de la acesta spre a le transmite băncii 
emitente care, în acest caz, este şi bancă plătitoare (comision de notificare); 

e bancă plătitoare, în acest caz, banca exportatorului este abilitată de banca 
emitentă să efectueze şi plata documentelor prezentate de exportator, urmând ca banca 
emitentă să îi ramburseze suma plătită (comision de plată); 

e bancă negociatoare, ipostază, asociată scrisorilor de credit — un tip de AD prin 
care banca exportatorului „cumpără” documentele de la exportator spre a le vinde băncii 
emitente (comision de negociere); 

e bancă confirmatoare în unele cazuri, exportatorul poate cere ca banca sa să-şi 
adauge confirmarea pe AD emis de banca emitentă; confirmarea semnifică un 
angajament de plată suplimentar — dacă banca emitentă nu plăteşte, valoarea AD poate fi 
acoperită de banca confirmatoare. 

3. Larga utilizare a AD în derularea tranzacţiilor internaționale este determinată de: 

— avantajele pe care le prezintă atât pentru exportator (angajamentul de plată al 
băncii emitente), cât şi pentru importator (banca emitentă nu va plăti exportatorul decât 
dacă prezintă documentele în strictă conformitate cu cele precizate în AD); 

— supleţea mecanismului derulării AD care permite adaptarea sa la diferite forme 
pe care le pot îmbrăca tranzacțiile comerciale (AD cu plată diferată, AD cu plată prin 
acceptare, AD transferabil, AD revolving, AD clauză roşie etc.); 

— reglementările uniforme care guvernează utilizarea sa. Materia AD este 
reglementată printr-un document denumit „Reguli şi uzanțe uniforme referitoare la 
acreditivele documentare”, cunoscut şi sub denumirea de „Publicaţia nr. 500”, elaborat 
de Camera de Comerț Internaţional (C.C.I.) de la Paris. Aceste reguli au fost elaborate 
pentru prima oară în 1924 şi au fost succesiv îmbunătăţite reflectând mutaţiile ce au avut 
loc în spaţiul comerțului internațional (telex, fax, transporturi multimodale, iscălitura 
electronică etc.). Publicaţia nr. 500 cuprinde ultimele revizuiri efectuate şi este aplicabilă 
din 1994. În derularea plăţii prin AD, toate băncile şi părţile angajate în acest tip de 
decontare sunt obligate să respecte prevederile din Publicaţie, ceea ce diminuează 
interpretarea greşită a unor termeni etc. În acelaşi timp, în fiecare ţară există norme 
privind condiţiile de utilizare a AD la nivel naţional. De exemplu, utilizarea AD de către 
importatorii români, presupune constituirea în prealabil a unui depozit în valută egal cu 
valoarea AD pentru care vor da dispoziția de deschidere etc. 


2. Mecanismul derulării plăţii prin AD. 


Prin mecanismul derulării unui AD se înțelege succesiunea etapelor de viață ale 
angajamentului bancar şi acţiunile care trebuie întreprinse de părțile implicate în 
relația de AD. În continuare este prezentat mecanismul derulării unui AD domiciliat în 
ţara exportatorului respectiv banca exportatorului îndeplineşte rolul de bancă plătitoare. 
Numerotarea corespunde schemei 

(1) (2) Dispoziţia de deschidere a AD este momentul declanşării mecanismului 
plății prin AD (2). Dispoziția de deschidere a AD se face în baza (1) unui contract 
comercial internaţional sau a unei înțelegeri între părți prin care s-a convenit plata prin 
AD (2). Dispoziţia de deschidere a AD constă în completarea unui formular pus la 
dispoziția importatorului (ordonatorul AD) de banca sa (bancă emitentă) în care trece 
toate condițiile de documente şi termene pe care exportatorul (beneficiarul AD) trebuie să 
le îndeplinească pentru ca banca emitentă să le achite. În ţara noastră acest document se 
numeşte Dispoziţie de deschidere acreditiv/Dispoziţie de plată valutară. 

(3) Deschiderea AD constă în asumarea de bacă emitentă a angajamentului ferm 
de plată. În baza dispoziţiei de deschidere AD, banca emitentă redactează un document 
care este însăşi AD în care preia toate instrucțiunile date de ordonator în Dispoziţia de 
deschidere şi la care îşi adaugă propriul angajament de plată, precum şi alte instrucțiuni 
pentru banca exportatorului. În cazul prezentat, de exemplu, plata AD se va face la 
ghişeele acesteia. Documentul este redactat într-o limbă de circulație internațională, de 
regulă, engleză sau franceză. Documentul astfel redactat este transmis (letric, telex, fax 
sau SWIFT) băncii exportatorului. 

(4) Notificarea/avizarea. Banca exportatorului la primirea AD anunţă (notifică) 
exportatorul de deschiderea AD şi că plata acestuia se va face la ghişeele ei. Notificarea 
este însoţită de o copie a AD. 

(5) Livrarea mărfii. La primirea notificării şi a AD, exportatorul este dator să 
urmărească în ce măsură poate îndeplini întocmai condiţiile de documente (factură, 
document de transport, document de asigurare etc.), de termene (valabilitatea AD, 
termen de livrare a mărfii, termen de depunere a documentelor la bancă) şi de condiţii 
(livrări parțiale permise/nepermise, transbordări permise/nepermise, loc de expediţie, loc 
de destinaţie, număr de exemplare documente, menţiuni pe care trebuie să le conțină 

unele documente etc.). Numai după ce este sigur că este în măsură să îndeplinească toate 
condiţiile, exportatorul expediază marfa. Dacă unele condiţii nu le poate îndeplini, banca 
nu va plăti documentele neconforme cu conținutul AD. Într-o astfel de situaţie, 
exportatorul va contacta importatorul şi va cere modificarea condiției din AD pe care nu 
o poate îndeplini, de exemplu, modificarea datei de expediție a mărfii şi numai după 
primirea modificării de AD solicitate va expedia marfa. 

(6) (7) Utilizarea AD. Prezentarea documentelor la bancă şi plata contravalorii acestora. 
(1) După expedierea mărfii, exportatorul întocmeşte un dosar care cuprinde toate documentele 
cerute în strictă conformitate cu AD şi le prezintă la banca plătitoare pentru încasarea exportului. 
(2) Banca verifică conținutul documentelor din punct de vedere a concordanței cu AD şi 
efectuează plata. Dacă documentele nu sunt conforme cu AD le respinge. 

(8) (9) Remiterea documentelor la banca emitentă şi rambursarea sumei în 
baza documentelor primite. După efectuarea plăţii banca plătitoare trimite documentele la 
banca emitentă. Aceasta, după ce din nou efectuează un control privind concordanța cu 
AD, procedează la rambursarea sumei pe care a plătit-o banca plătitoare. Dacă 
documentele nu sunt în ordine, nu rambursează suma. 

(10) (11) Remiterea documentelor şi achitarea lor de importator. Banca 
emitentă deţine documentele care sunt de fapt ale importatorului-ordonatorul AD şi pe 
care 1 le eliberează contra plată. Importatorul verifică şi el dacă documentele corespund 
condiţiilor pe care le-a cuprins în Dispoziţia de deschidere a AD. 

(12) Ridicarea mărfii. În posesia documentelor importatorul îşi poate ridica 
marfa. Cărăuşul nu eliberează marfa decât contra prezentării originalului documentului 
de transport. 


Mecanismul derulării plăţii prin AD domiciliat în ţara exportatorului 


EXPORTATOR IMPORTATOR 
BENEFICIARUL AD ORDONATOR AD 


BANCA BANCA _ 
PLĂTITOARE EMITENTĂ 
(EXPORTATORULUI) (IMPORTATORULUI) 


Legendă: — documente --> bani => marfă 

Textul unui acreditiv documentar 


De la Banca ltalo-Română Milano 20 aug.1999 
Milano DC T/85932 


Către, 
Banca ltalo-Română 
Sucursala Bucureşti 


Din ordinul firmei Barruci Co, deschidem la dv. un acreditiv documentar 
irevocabil, nr. 1/85932 în favoarea 


beneficiarului: Impex SRL Bucureşti 
în valoare de: USD 200.000 
cu o valabilitate: până la 10 octombrie 1999 


acoperind marfa: jachete damă, model A 485 nr. 42-48, 200.000 buc. 
Condiţia de livrare: DDU Milano 
Plata la vedere contra prezentării documentelor: 
- factură comercială cinci exemplare; 
- scrisoare de trăsură rutieră CMR; 
- certificat de asigurare acoperind „toate riscurile” inclusiv riscul de 
război, tulburări şi greve, acoperind 110% valoarea mărfurilor; 
- certificat de calitate emis de Romcontrol SA care să ateste că marfa 
corespunde mostrei aflate la beneficiarul acreditivului; 
- listă de colete din care să rezulte numărul de bucăţi pe fiecare măsură: 
mărimea 42-4.000 bucăţi; mărimea 44 — 8.000 bucăţi; mărimea 46 — 
6.000 bucăţi; mărimea 48 — 2.000 bucăţi; 
- copia telexului atestând notificarea ordonatorului de livrarea mărfii cu 
48 de ore înainte de data expedierii. 


Expedierea: cel târziu 20 septembrie 1999 
Livrări parţiale: nepermise 
Transbordări: nepermise 


Toate comisioanele bancare în afara Italiei în contul beneficiarului 

Clauze speciale: 

Acest acreditiv devine operabil la primirea acreditivului deschis prin dv. de firma 
Impex SRL în favoarea firmei Barruci Co., acoperind importul de utilaje — maşini de 
cusut, plata la 60 de zile, la banca noastră din Milano. Acest AD este supus Publicaţiei nr. 
500 


Banca ltalo-Română Milano 

Exemplul prezentat este un AD utilizat într-o operaţiune de compensație, emis de 
al doilea exportator cu clauza specială privind deschiderea unui al doilea acreditiv pentru 
livrarea în compensație drept plată a unor utilaje. 

Mecanismul derulării plăţii prin AD presupune: 

— plata nu se efectuează decât contra documentelor strict conforme cu condițiile 
trecute în AD; 

— termenul de AD este utilizat în două sensuri: însăşi mecanismul derulării — plata 
prin AD şi ca document scris în care sunt trecute condițiile de plată şi angajamentul 
asumat în acest sens de banca emitentă; 

— deschiderea AD desemnează toate activităţile privind inițierea operaţiunii de 
ordonator şi banca emitentă (pct. 2-4), iar utilizarea AD toate operaţiunile legate de 
încasarea banilor de exportator (pct. 6-7). 

3. Conţinutul AD. Principalele menţiunii 

Ca document AD conţine anumite precizări destinate să confere claritate şi 

siguranţă părților în utilizarea sa. Principalele menţiuni privesc: 
] (1) Părţile implicate. În textul AD sunt trecute toate părţile implicate — 
ordonator, beneficiar, bancă emitentă, bancă notificatoare/plătitoare — cu adresa şi 
denumirea exactă pentru a se putea asigura un circuit corect al documentelor şi banilor şi 
a se respecta obligațiile ce revin fiecărei părți potrivit Publicaţiei nr. 500. 

(2) Natura angajamentului bancar. În funcţia de angajament de plată asumat de 
banca emitentă se disting: 

— AD revocabile care pot fi anulate şi/sau modificate de banca emitentă în orice 
moment fără anunţarea prealabilă a beneficiarului AD; 

— AD irevocabile care nu poate fi modificat fără acordul tuturor părţilor interesate 
(bancă emitentă, ordonator, beneficiar); 

— AD irevocabile pot îmbrăca şi forma AD irevocabil confirmat, în care caz la 
angajamentul băncii emitente se adaugă un angajament egal ca valoare şi condiţii ale unei 
terțe bănci. Confirmarea poate fi dată de însăşi banca exportatorului sau o altă bancă, al 
cărei nume şi adresă va fi menţionată în textul AD. 

(3) Domicilierea AD reprezintă locul, respectiv ţara, oraşul şi banca la ghişeele 
căreia urmează să aibă loc plata şi unde exportatorul în calitate de beneficiar al AD va 
trebui să prezinte documentele privind livrarea mărfii. Domicilierea AD stabilită de 
parteneri în prealabil poate fi la: banca emitentă (care devine şi bancă plătitoare), la 
banca exportatorului sau la o altă bancă în altă ţară, care va avea rol de bancă 
plătitoare. 

(4) Valoarea AD reprezintă suma în valută care urmează a fi plătită 
exportatorului contra prezentării documentelor. Valoarea AD poate fi stipulată sub forma 
unei sume fixe (100.000 u.m.) sau prin indicarea unei limite superioare (până la 
concurența sumei de 100.000 u.m.). Dacă suma indicată este precedată de expresia „în jur 
de”, „aproximativ” (on, about) sunt interpretate ca permiţând o plată cu plus/minus 10% 
mai mult sau mai puțin decât suma indicată (în exemplu se pot prezenta documente în 
valoare de 90.000 u.m. sau 110.000 u.m.). 

(5) Utilizarea AD sau plata AD se referă la modul în care exportatorul, contra 
documente poate încasa contravaloarea lor de la banca plătitoare. Utilizarea AD se poate 
realiza prin: 

— plata la vedere — documentele sunt plăuibile imediat la prezentarea lor (în 7 
zile); 

— plată diferată (amânată) dacă documentele nu sunt plătite la prezentarea lor la 
bancă, ci după un interval precizat în AD de 30-60 zile; 

— plată prin acceptare. Documentele prezentate la bancă sunt însoţite şi de o 
cambie care este acceptată de banca plătitoare, scadenţa cambiei fiind la 60-180 zile faţă 
de data prezentării documentelor. Documentele sunt transmise importatorului, iar cambia 
este prezentată la încasare de exportator la scadență. Atât AD cu plată diferată, cât şi AD 
cu plata prin acceptare sunt facilităţi de finanţare (credit comercial) acordate de 
exportator importatorului pentru promovarea exportului. 

Din punct de vedere a sumei plătite AD pot fi utilizate: total (toată suma este 
plătită integral), parţial (banca onorează documentele pe măsură ce mărfurile sunt 
expediate) sau în tranşe (plățile sunt efectuate în tranşe, prestabilite valoric, 
corespunzător livrărilor şi abordate ca plăti distincte pentru fiecare livrare. 

(6) Valabilitatea AD este termenul limită până la care banca îşi asumă 
angajamentul de plată şi până la care deci, exportatorul trebuie să prezinte documentele la 
ghişeele sale. Este precizată sub forma unei date fixe (de exemplu, valabilitatea — 15 
aprilie 2002). 

(7) Termenul de livrare a mărfurilor este convenit în contractul comercial şi se 
regăseşte şi în textul AD. Data expediției mărfii se regăseşte pe documentul de transport. 

(8) Termenul de prezentare a documentelor este intervalul de timp, respectiv 
numărul de zile în care exportatorul după ce a expediat marfa trebuie să prezinte 
documentele la bancă. Dacă în AD nu se face nici o precizare, se subînțelege că 
documentele trebuie prezentate la bancă în cel mult 21 de zile de la expedierea mărfii. 

(9) Descrierea mărfii în AD trebuie să se precizeze clar şi concis denumirea 
mărfii la care documentele se referă (natura mărfii, cantitatea, starea etc.). 

(10) Condiţiile de livrare şi transport cuprind un ansamblu de precizări privind: 
condiţia de livrare conform INCOTERMS (Ex W, CIF, FOB etc.), ruta de transport (loc 
de încărcare/expediţie, loc de destinaţie), transbordările (permise, nepermise, loc de 
transbordare), termenul de livrare (dată fixă sau interval în care să se facă livrarea). 

(11) Costul plăţii prin AD. Potrivit Publicaţiei nr. 500 dacă nu se face nici o 
precizare comisioanele bancare se suportă de ordonatorul AD. În practică, partenerii 
adesea convin să fie suportate de fiecare în ţara sa (beneficiar şi ordonator). 

(12) Documente. AD fiind o formă de decontare pe bază de documente în textul 
AD se precizează documentele în baza cărora se efectuează plata şi pe care exportatorul 
trebuie să le prezinte la bancă. Adesea sunt făcute şi precizări privind numărul de 
exemplare ce trebuie prezentat şi eventuale mențiuni pe care trebuie să le cuprindă. De 
regulă, documentele cerute sunt: 

— Factura din care rezultă denumirea mărfii, cantitatea, preţ unitar, preţ total şi 
uneori şi cheltuielile cu transportul şi asigurarea mărfii în trafic internațional (în funcție 
de condiția de livrare); 

— Documentul de transport atestă expedierea mărfii şi data la care aceasta a fost 
realizată. Documentul de transport poartă denumiri diferite în funcție de modalitatea de 
transport aleasă: conosament maritim; scrisoare de trăsură feroviară, scrisoare de trăsură 
rutieră, conosament aerian/fracht aerian etc.; 

— Documentele de asigurare, respectiv poliţa de asigurare, prin care marfa a 
fost asigurată împotriva diferitelor riscuri ce ar putea surveni pe durata transportului; 

— Alte documente. Ordonatorul poate solicita şi alte documente cum ar fi: 
certificatul de origine al mărfii; o cambie (sau mai multe), certificat de calitate (a mărfii); 
buletin de analize; listă de colete etc., toate destinate să se asigure că marfa corespunde 
celor convenite cu partenerul de contract. 

4. Tipuri de AD. Forme de utilizare 

În funcţie de anumite menţiuni inserate în textul AD, acesta poate fi adaptat 
specificului diferitelor tranzacții comerciale. Cele mai utilizate tipuri de AD în funcţie de 
menţiuni sunt: 

(1) AD transferabil. Menţiunea „Acest AD este transferabil”, permite 
beneficiarului ca o parte sau chiar toată valoarea AD (mai rar) să o transfere în favoarea 
unui beneficiar secundar. Astfel de menţiuni sunt cerute ordonatorului AD de exportatorii 
care nu produc ei marfa, ci o cumpără de la un producător şi constituie o formă de 
adaptare a utilizării AD în activitatea firmelor de intermediere comercială. 

(2) AD reînoibil (revolving) se particularizează prin faptul că valoarea AD se 
reîntregeşte automat pe măsura efectuării plăţilor, în limita unui anumit plafon valoric, pe 
măsura livrării mărfurilor; se utilizează în cazul contractelor de valori mari şi care 
presupun mai multe livrări eşalonate în timp şi egale valoric; menţiunile privesc faptul că 
este un AD revolving; modul de reîntregire a sumei; suma până la care se admit plățile, 
valoarea totală a AD. De exemplu, „acest AD este revolving cu o valoare de 50.000 u.m, 
care de reîntregeşte lunar, timp de 6 luni, pentru o valoare totală de maximum 300.000 
u.m.” 

Prin utilizarea AD reînoibil avantajul ordonatorului este că nu îşi imobilizează o 
sumă mare pentru procurarea mărfii, iar exportatorul are certitudinea plăţilor, pe măsură 
ce livrează marfa; comisioanele se plătesc la nivelul sumei revolvate (în ex. pentru 
50.000 u.m.) şi nu pentru valoarea totală a livrărilor (respectiv 300.000 u.m.), deci este 
mai ieftin. 

(3) AD clauză roşie (red clauze). Prin includerea acestei clauze („acest AD 
permite plăți anticipate” sau „AD red clause”) beneficiarul AD poate ridica o parte sau 
integral suma reprezentând valoarea acreditivului, documentele privitoare la expedierea 
mărfurilor, urmând a fi prezentate ulterior; este o formă prin care importatorul finanţează 
în avans exportatorul pentru a procura diferite mărfuri de pe o piață; presupune încredere 
între parteneri, dat fiind posibilitatea ridicării banilor înaintea depunerii documentelor 
privitoare la expedierea mărfurilor. 

Din punct de vedere a formelor în care se pot utiliza AD se disting: 

(4) AD cesionate, beneficiarul AD poate cesiona valoarea AD în favoarea unui 
terț, de exemplu, a unei bănci, iar în baza cesiunii să obțină un credit; dacă la scadenţă nu 
rambursează creditul, banca îşi recuperează banii împrumutați prin utilizarea AD care a 
fost cesionat în favoarea sa; 

(5) AD back-to-back (spate în spate), deşi denumirea este unică, în fapt se 
utilizează corelat două acreditive, unul de import (deschis primul) de un terț şi unul de 
export (deschis al doilea, în baza celui de import deschis de inițiatorul operaţiunii) în 
cadrul unor operațiuni de intermediere comercială internațională; ambele acreditive sunt 
domiciliate la aceeaşi bancă: intermediarul corelează cele două AD din punct de vedere 
valoric, al valabilităţii şi al confidențialității. 

În general, AD se caracterizează prin siguranța oferită părților implicate în 
tranzacție, dar implică costuri bancare mai mari decât alte modalităţi de decontare, iar 
formalismul, respectiv stricta concordanţă între AD şi documente, uneori poate fi un 
factor restrictiv în utilizarea sa. 


TEMA 6 
INCASOUL DOCUMENTAR (ID) 


1. Concept. Părţi implicate. Reglementări 

1. Prin incaso se înţelege tratarea de către bănci a instrucțiunilor primite, a 
documentelor comerciale şi financiare cu scopul de a obţine plata acestora (sau 
acceptarea). 

Operaţiunea de incaso este o simplă vehiculare de documente şi bani, fără nici 
un angajament de plată asumat de băncile implicate. Băncile efectuează, în esenţă, un 
simplu serviciu de remitere a documentelor de la exportator la importator şi a banilor în 
sens invers. 

Documentele vehiculate de bănci pot fi: documente comerciale (factură, 
document de transport etc.) şi documente financiare (cambii, cecuri, chitanțe, bilete la 
ordin etc.). În funcţie de documentele vehiculate se disting două tipuri de incaso: 

— incaso simplu — este un incaso de documente financiare; neînsoţit de 
documente comerciale; 

— incaso documentar — este un incaso de documente comerciale însoţite sau nu 
de documente financiare; 

2. Părţi implicate. În derularea unei plăţi prin incaso sunt implicate patru părți: 

— ordonatorul (exportatorul) — este clientul care increditează operaţiunea de 
incaso băncii sale: el este iniţiatorul plăţii prin incaso; 

— banca remitentă, care primeşte de la ordonator documentele însoţite de 
instrucțiunile de încasare (sau acceptare) şi care are rolul de a remite documentele altei 
bănci, căreia îi dă dispoziţiile de lucru conform instrucțiunilor ordonatorului; 

— banca însărcinată cu încasarea este, de regulă, o bancă situată în ţara 
importatorului, care primeşte documentele cu dispoziţia de încasare de la banca 
remitentă, având sarcina de a prezenta documentele trasului (importatorului) şi de a 
obţine de la acesta încasarea (sau acceptarea) şi de a transmite banii în sens invers. În 
cazul în care operațiunea nu poate fi realizată direct de banca însărcinată cu încasarea, 
aceasta poate apela la o a treia bancă — bancă prezentatoare — care preia sarcina de a 
prezenta documentele importatorului şi a obţine încasarea; 

— trasul (importatorul) este destinatarul documentelor vehiculate la incaso şi care 
conform instrucțiunilor date, banca însărcinată cu încasarea (sau banca prezentatoare, 
după caz) îi solicită să plătească documentele (sau să accepte cambia). 

3. Incasoul ca modalitate de decontare este reglementat prin documentul intitulat. 
Reguli uniforme pentru incaso, cunoscut şi sub denumirea de Publicaţia 522, elaborat 
de Camera de Comerț Internaţională de la Paris. Ca şi alte reguli şi uzanţe elaborate de 
CCI-Paris şi regulile privitoare la incaso au fost permanent îmbunătățite. Publicaţia nr. 
522 are aplicabilitate începând cu 1 ianuarie 1996. 

2. Mecanismul derulării plăţii prin I.D. 

Principalele etape în derularea plăţii prin incaso documentar sunt: 

(1) Încheierea unui contract comercial internaţional sau a unei înțelegeri prin 
care partenerii convin plata prin incaso documentar. 

(2) Livrarea mărfii. Acest moment declasează ansamblul etapelor privind 
derularea incasoului. Livrarea şi condiţiile de expediere a mărfii trebuie să corespundă 
celor convenite în contractul comercial. În urma livrării mărfii, exportatorul este în 
posesia documentelor care fac dovada îndeplinirii obligaţiilor sale contractuale. 

(3) Setul de documente însoţit de ordinul de plată la incaso este prezentat de 
exportator băncii sale. Ordinul de plată la incaso este, de regulă, un formular tipizat pus la 
dispoziție de bănci, în care exportatorii prezintă documentele şi numărul de exemplare pe 
care le transmit (care de fapt însoțesc ordinul de incaso); condiţiile în care banca să 
prezinte aceste documente — pentru încasare, pentru acceptarea cambiei, pe cine şi unde 
să anunţe în caz că importatorul refuză plata, acceptarea sau nu se prezintă etc. 

(4) Banca remitentă/ordinul de încasare. Acţionând din ordinul clientului ei, 
banca remitentă emite propriul document, denumit incaso documentar, în cadrul căruia 
preia şi traduce într-o limbă de circulaţie internațională instrucțiunile primite de la 
ordonator pe care îl remite însoţit de setul de documente băncii însărcinate cu încasarea. 

(5) Banca însărcinată cu încasarea/notificarea importatorului. La primirea 
documentelor, banca însărcinată cu încasarea, notifică (avizează) importatorul de sosirea 
documentelor. În baza acestei notificări importatorul trebuie să se prezinte la bancă. 

(6) (7) Documente contra plată (DP) sau documente contra acceptare (DA). 
În funcţie de instrucţiunile cuprinse în incasorul documentar, trasul-importatorul, pentru a 
intra în posesia documentelor referitoare la marfă trebuie să plătească contravaloarea lor 
sau trebuie să accepte cambia care le însoţeşte în cazul unei vânzări pe credit; cambia 
acceptată urmând a fi returnată exportatorului pentru a fi încasată la scadenţă. 

(8) În posesia documentelor importatorul ridică marfa. 

(9) (10) După încasarea contravalorii documentelor banca importatorului (9) 
transmite fondurile (sau cambia acceptată) băncii remitente care (10) notifică exportatorul 
de primirea (încasarea) banilor sau a cambiei acceptate. 


Mecanismul derulării incasorului documentar 


ORDONATOR 
EXPORTATOR 


TRAS 
IMPORTATOR 


10 
aviz 
încasat 


— > S 
BANCA 4 Rem. doc. BANCA INSAR- 


REMITENTĂ « 9 Bani/C.accept. CINATĂ CU 
ÎNCASAREA 

3. Riscurile plăţii prin incaso documentar şi acoperirea lor 

Plata la incaso, în esenţă, este un serviciu bancar de transmiterea documentelor şi 
banilor între doi parteneri — exportator şi importator — fără ca băncile să-şi asume o 
obligaţie de plată ca în cazul AD. Obligaţia de plată este a importatorului şi decurge din 
clauzele contractului comercial, pe care acesta poate să nu le respecte acceptând plata 
unor penalizări. Pe de altă parte, exportatorul numai după ce a expediat marfa depune 
documentele spre plată. Drept urmare, din punct de vedere a exportatorului, plata la 
incaso este riscantă. Principalele riscuri care pot surveni sunt: 

— riscul întârzierii plăţii, conjunctura pieţei, evoluția preţurilor sau situaţia 
financiară a importatorului, îl pot determina pe acesta să întârzie plata documentelor după 
ce a fost notificat de sosirea lor; 

— riscul de neplată, din cauza aceloraşi elemente, dar manifestate mai puternic 
din punct de vedere a situaţiei de ansamblu importatorului, îl pot determina să refuze 
plata, rezilierea contractului şi acceptarea plății unor penalizări; 

— riscul pierderii mărfii care poate apare din diferite cauze cum ar fi: expedierea 
acesteia direct pe adresa importatorului, care fiind de rea credință şi-o însuşeşte, 
staționarea peste anumite limite de timp în anumite porturi, număr de zile, după care 
poate fi confiscată etc. Astfel, principalele riscuri sunt ale exportatorului. Pentru protecția 
lor, exportatorii apelează la o suită de tehnici şi instrumente pentru acoperirea, aplatizarea 
sau evitarea acestor riscuri. 

(1) Dezvoltarea unor relații de plată la incaso numai cu parteneri cunoscuţi, 
solvabili, iar relaţiile din trecut cu aceştia sunt un argument pentru exportator privind 
onorarea obligațiilor de plată; 

(2) Includerea în prețul de vânzare a mărfii a unei marje de preț care să 
acopere pierderea financiară ce ar rezulta din întârzierea încasării banilor de exportator, 
ca urmare a amânării plății de importator; 

(3) Derularea de contracte sau negocieri paralele în zonă, permite 
exportatorilor ca în cazul în care au cele mai mici indicii că un importator nu ar plăti să 
poată redirija marfa spre un alt importator din zonă, chiar la un preţ mai mic, pierderea 
fiind mult mai mică decât cheltuielile cu readucerea mărfii acasă. 

(4) Măsuri de păstrare a controlului asupra mărfii până la încasarea 
contravalorii sale. Marfa circulă pe cheltuiala şi răspunderea exportatorului. Pierderea sau 
deteriorarea mărfii până la încasarea acesteia, sunt suportate de exportator. 

(5) Utilizarea scrisorilor de garanţie bancară, prin care se garantează plata la 
incaso. Exportatorul solicită importatorului prezentarea unei astfel de garanții, potrivit 
căreia o bancă se angajează că dacă importatorul nu va plăti documentele prezentate la 
încasare la banca garantată, le va achita în locul acesteia. Dar, garanția bancară, ca şi 
avalul bancar ridică costurile plății prin incaso, prin comisioanele pe care trebuie să le 
plătească importatorul pentru obținerea acesteia. 

(6) Avalul bancar dat pe efecte de comerţ (cambia, bilet la ordin) are acelaşi 
efect. În acest caz, setul de documente trimis la încasare va cuprinde şi o cambie în 
vederea acceptării de importator şi avalizării de banca sa. 

(7) Vinculaţia este o tehnică de protecție a mărfurilor. Acestea sunt expediate pe 
adresa unei case de expediție sau a unei bănci, care nu vor elibera marfa importatorului 


SA 


decât contra dovezii că a achitat-o. Importatorul nu are acces la marfă în alt mod. 

Din punct de vedere a comisioanelor bancare incaso documentar este o metodă de 
plată mai ieftină decât AD, dar mult mai riscantă, în special pentru exportatori. 


TEMA 7 
ORDINUL DE PLATĂ (OP) 


1. Concept. Părţi implicate. Caracteristici. 


1. Ordinul de plată este dispoziţia dată de o persoană (ordonator) unei bănci 
de a plăti o sumă determinată în favoarea altei persoane (beneficiar) în vederea 
stingerii unei obligaţii de plată provenită dintr-o relaţie directă existentă între 
ordonator şi beneficiar. 

Ordinul de plată constituie modalitatea cea mai simplă şi cea mai ieftină de 
realizare a unei plăți, respectiv încasări. Transmiterea banilor se realizează direct de la 
importator la exportator pe filieră bancară. 

2. Părţile implicate în derularea OP sunt: 

— ordonatorul (importatorul) este cel care inițiază operațiunea şi stabileşte 
condiţiile plăţii, constituie provizionul bancar în vederea plăţii şi poate revoca ordinul în 
orice moment până când plata a fost efectuată; 

— beneficiarul este cel în favoarea căruia se face plata, trebuie să se conformeze 
celor stabilite în ordinul de plată; până în momentul plăţii nu are certitudinea încasării 
sumei; 

— băncile care intervin în derularea operaţiunii au simplul rol de prestatoare de 
servicii. În practică aceste bănci sunt denumite: bancă ordonatoare, cea la care 
importatorul-ordonator dă dispoziția privind plata prin OP şi la care se constituie 
depozitul şi banca plătitoare, cea la ghişeele căreia se achită suma beneficiarului plății — 
exportatorul. 

3. Caracteristicile OP aşa după cum rezultă din definiție şi practica utilizării sale 
sunt: 

— relația de plată este declanşată, ca urmare a unei obligaţii existente sau a unei 
datorii preexistente care urmează a se stinge odată cu onorarea OP; 

— operaţiunea este iniţiată de plătitor; 

— revocabilitatea este trăsătura fundamentală a OP. Iniţiatorul plăţii poate revoca 
ordinul dat în orice moment până se efectuează plata. O plată făcută rămâne bun-făcută; 

— provizionul (depozitul) bancar este obligatoriu să fie constituit în momentul 
emiterii OP de emitent, plătitor; 

— din punct de vedere a modalităţilor de încasare OP poate fi: 

e simplu, încasarea nefiind determinată de prezentarea vreunui document sau 
explicație cu privire la scopul plăţii; 

e documentar, încasarea OP fiind determinată de obligaţia beneficiarului de a 
prezenta anumite documente (facturi, documente, cheltuieli de transport, chirii) şi care 
sunt indicate de ordonator în OP. 

2. Mecanismul derulării OP 


Principalele etape ale plății prin OP sunt: 

(1) Existenţa unei obligaţii de plată între exportator şi importator (de exemplu, 
plata unui avans, plata transportului mărfurilor); 

(2) Emiterea ordinului de plată. În baza datoriei preexistente sau obligaţiei de 
plată asumate, importatorul dispune efectuarea plății prin OP. Băncile pun la dispoziția 
clienților lor formulare tipizate denumite „ordin de plată” care cuprind o suită de 
elemente ce permit efectuarea corectă şi operativă a plăţii (nume, adresă, ordonator, 
beneficiar) a băncilor, ordinul plată (vă rog plătiți), data emiterii, suma, modul de 
transmitere a plăţii (letric, telex, SWIFT), eventual condiţii în cazul OP documentar; 


Mecanismul derulării OP 


Beneficiarul OP Ordonatorul OP 


Banca plătitoare Banca ordonatoare 


(3) Banca ordonatoare transmite băncii plătitoare instrumentul privind 
efectuarea plății; 

(4) Banca plătitoare notifică beneficiarul OP privind încasarea OP şi condiţiile 
(simplu sau documentar); 

(5) (6) Beneficiarul OP se prezintă la banca plătitoare (5) şi eventual prezintă 
documentele cerute (OP documentar) şi (6) încasează suma; 

(7) (8) Banca plătitoare transmite documentele şi are loc în baza lor (8) acoperirea 
plăţii de către banca emitentă; 

(9) (10) La sosirea documentelor, banca emitentă prezintă documentele 
ordonatorului OP şi debitează contul acestuia din care se efectuează plata. 

În cazul în care nu există disponibil în cont, emitenţii OP pot solicita băncilor 
deschiderea unei linii de credit în acest scop. 

Ca principiu, comisioanele şi spezele bancare sunt suportate de ordonator, dar pot 
fi suportate şi de beneficiar sau de ambii, fiecare în ţara lui. 


32 


TEMA 8 
__ TEHNICI ŞI INSTRUMENTE DE GARANTARE 
IN SCHIMBURILE COMERCIALE INTERNAȚIONALE 


1. Riscuri. Garanţii. Garanți 


1. Pe parcursul derulării contractului comercial internațional pot apărea atât pentru 
exportator, cât şi pentru importator o serie de riscuri. Prin risc, în accepțiune largă, se 
înțelege posibilitatea apariției unei pierderi în cadrul unei tranzacţii comerciale, 
necomerciale sau financiare ca rezultat al producerii unor evenimente, fenomene 
imprevizibile. 

Riscurile comerciale se referă la: insolvabilitatea cumpărătorului, neplata la termen 
a mărfii, neacceptarea de importator a mărfii etc., iar riscurile necomerciale privesc: starea 
de război, exproprierea sau alte intervenții ale statului care împiedică plata, schimbarea 
regimului politic, restricții privind transferul valutar al fondurilor etc. 

În cadrul oricărui sistem de drept, o persoană care contractează o obligaţie (de a 
plăti o sumă de bani, de a livra o marfă, de a presta un serviciu etc.), răspunde de 
îndeplinirea obligaţiei asumate cu propriul ei patrimoniu. Astfel, obligaţia asumată de 
exportator şi de importator prin contractul comercial internațional este obligaţie 
principală (de a livra marfa, de a asigura service-ul, de a plăti marfa etc.). Cu toate 
acestea, riscurile care pot surveni pe parcursul derulării contractului şi însăşi reaua- 
credință a unuia dintre parteneri pot determina neîndeplinirea sau îndeplinirea 
defectuoasă a obligaţiilor asumate prin contract. Astfel de riscuri pot fi evitate sau 
aplatizate prin sistemul garanțţiilor. 


Principalele riscuri ce pot apărea pe parcursul derulării 
unui contract comercial — schemă de principiu — 


Riscuri Forma de manifestare 
pentru exportator pentru importator 

a | Cauzate de parteneri: 

a. | Riscuri privind Importatorul anulează | Exportatorul nu poate executa 
producerea mărfii unilateral comanda; în | comanda din raţiuni tehnice 
sau efectuarea mod nejustificat refuză | sau financiare: nu execută con- 
serviciului să preia marfa tractul sau îl execută defectuos 

- cantitativ, calitativ, termen 

a2 | Riscul de neplată Cumpărătorul nu plă- | Exportatorul nu restituie avan- 

teşte marfa sul 

b | Determinate de situația economică şi/sau politică a ţărilor din care provin 
contractanții 

b | Riscul politic Evenimente politice îl | Evenimentele politice îl îm- 
împiedică pe importa- | piedică pe exportator să rea- 
tor să respecte condi- | lizeze contractul: război, revo- 
tiile contractuale: răz- | luție, embargo de export etc. 
boi, revoluţie, embargo, 
interdicția de import 
etc. 

bz | Riscul de transfer Statul sau instituții de | Plățile fără garanție de transfer 
drept public refuză să | nu pot fi efectuate şi marfa nu 
efectueze plăți în mo- | poate fi achitată 

neda convenită în con- 


tract 
b | Riscuri valutare Devalorizarea monedei | Revalorizarea monedei de con- 
de contract tract 


Prin garanţie, în sens larg, se înțelege orice metodă, instrument sau 
angajament accesoriu contractului comercial internaţional pus la dispoziția sau 
emis în favoarea unui titular de drepturi, în virtutea contractului încheiat, capabil 
să asigure respectivului beneficiar realizarea certă a drepturilor garantate sau 
reparația bănească (sau fizică) corespunzătoare pentru daunele provocate de 
nerealizarea acestor drepturi. Astfel, garanţiile se constituie ca un mod de asigurare 
suplimentar privind îndeplinirea obligațiilor contractuale care sunt obligaţii principale. 

2. Garanţiile ca instituţie juridică sunt grupate în două categorii: garanții reale şi 
garanţii personale. 

e În grupa garanţiilor reale sunt incluse: 

— ipoteca care constă în afectarea de către debitor a unui bun imobil în asigurarea 
creanţei față de creditor; 

— gajul — care presupune remiterea fizică de un debitor creditorului său a unui bun 
imobil; 

- privilegiile — care constau în drepturile pe care le are un creditor în considerarea 
creanţelor sale de a fi plătit cu preferință față de alți creditori sau chiar creditorii 
ipotecaţi; 

— clauzele penalizatoare, arvuna etc. se constituie ca o categorie aparte de 
garanţii destinate să asigure executarea obligațiilor asumate 

e În grupa garanţiilor personale sunt incluse: 

e garanţiile — sub forma scrisorilor de garanţie emise de bănci, case de asigurare 
sau terți, prin care garantul se obligă față de creditor să execute obligația debitorului în 
cazul în care acesta nu o execută sau o execută defectuos. 

Dubla ipostază beneficiar/ordonator de garanţii a partenerilor de contract 


GARANTUL VÂNZĂTORULUI 
emite garanţii pentru: 
— restituirea avansului 
— asigurarea bunei funcţionări a instalațiilor 
— asigurarea bunei executări a contractului 
— participarea la licitație 
— asigurarea service-ului în perioada de garanţie tehnică etc. 


ordonă beneficiază 


VÂNZĂTORUL contract comercial internațional CUMPĂRĂTORUL 
1 
"R Pa 


GARANTUL CUMPĂRĂTORULUI 
emite garanţii pentru: 
— deschiderea de acreditiv 
— plata contravalorii mărfii 
— plata ratelor scadente şi a dobânzilor aferente etc. 


— avalul bancar sau comercial asupra titlurilor de credit (cambie, bilet la ordin). 

De precizat, că pentru unul şi acelaşi contract comercial, ambii parteneri pot apare 
în dubla ipostază de ordonator şi beneficiar de garanție. 

3. Garanţii. Orice persoană fizică sau juridică care dispune de un patrimoniu 
poate fi garant. Astfel: 

— partenerul de contract în măsura în care poate separa într-o formă legală o 
parte din avutul său (bunuri, active financiare, depozite bancare etc.) poate fi garant (de 
exemplu, sub forma ipotecii, gajului, depozitului bancar); 

— orice firmă, companie nelegată de raportul contractual, în măsura în care 
patrimoniul său îndeplineşte condiţiile cerute, poate fi garant (în general, sub forma 
garanțiilor reale şi a avalului comercial); 

— societăţile de asigurare în unele ţări s-au specializat în asigurarea riscurilor de 
producție şi comerciale, garantând anumite obligații sub forma garanţiei personale 
(scrisoare de garanție a societăţilor de asigurare); 

— statul şi reprezentanţii acestuia pot apărea în calitate de garanți, obligându-se 
la plată, de regulă, pentru tranzacţii importante, derulate în interes național (importuri de 
produse alimentare, combustibil sau realizarea de obiective industriale importante etc.); 

— instituţiile bancare ocupă locul predominant în cadrul garanţilor (garanții 
personale sub forma scrisorilor de garanţie bancară, avalului bancar). 

În îndeplinirea obligaţiilor lor, garanţii se pot angaja în două moduri: 

— să îndeplinească întocmai obligațiile contractuale, de exemplu să livreze el 
marfa; să efectueze el serviciul, aceasta fiind reparația fizică şi 

— să îl despăgubească băneşte pe beneficiarul garanţiei pentru neîndeplinirea 
obligaţiilor debitorului principal: aceasta este reparația bănească. 

Deoarece reparația fizică implică anumite complicaţii în realizarea sa, este mai rar 
utilizată, cea preferată în practică este reparația bănească. 


2. Garantia bancară. Concept. Tipuri. Reglementări 


1. Garanţia bancară este un angajament scris asumat de o bancă (banca 
garantă) în favoarea unei persoane denumită beneficiarul garanţiei, de a plăti 
acestuia o sumă de bani, în cazul în care o altă persoană denumită ordonator, în 
contul căreia se emite garanţia, nu a onorat o anumită obligaţie asumată printr-un 
contract sau a onorat-o defectuos faţă de beneficiarul garanţiei. În țara noastră, 
garanția bancară cel ai adesea este denumită scrisoare de garanţie bancară. 

Garanţia bancară face parte din grupa garanţiilor personale şi în funcție de 
modul în care se angajează banca la plată pot îmbrăca forma: 

— cauţiunii care are un caracter secundar atât ca intenţie cât şi ca formă. Cel 
mai adesea, cauțiunea impune dovada incapacității de plată a debitorului prin 
acţionarea lui în judecată; 

— angajamentului de plată care are caracter secundar ca intenţie, dar primar ca 
formă, garanția bancară putând fi independentă, respectiv beneficiarul garanţiei să o 
execute independent de contractul comercial. 

Reglementări. Materia garanţiilor bancare este reglementată pe plan internaţional 
de două documente elaborate de CCI-Paris: „Reguli uniforme pentru garanţiile 
contractuale” — Publicaţia nr. 321 şi „Reguli uniforme pentru garanţiile la cerere”— 
Publicația nr. 458/1994. Prin aceste noi reguli sunt promovate trei principii fundamentale: 

— independenţa garanţiei față de controlul de bază; 

— caracterul documentar al garanţiei şi 

— formalismul acesteia, respectiv garantul acționează numai dacă cererea de plată 
sau/şi documentele apar a fi conforme cu cele stipulate în garanție. 

În același timp, aplicarea regulilor este voluntară, drept urmare, băncile continuă 
să aibă în vedere dreptul naţional al ţării băncii garante, manifestând rezerve în 
aplicarea acestor reguli. 

Elementele unei garanţii bancare. Ca document scris, garanţia bancară trebuie 
să îndeplinească anumite condiţii de fond şi formă care să permită utilizarea ei potrivit 
scopului urmărit. 

Principalele elemente ale unei garanţii au în vedere precizări care privesc: 

(1). Părţile implicate. În cazul garanţiei sunt implicate trei părți: ordonatorul, 
cel care solicită emiterea garanţiei, garantatul, respectiv banca care emite garanția şi 
beneficiarul, cel în favoarea căruia se emite garanţia; 

(2). Obiectul garanţiei, în esență, este natura obligaţiei garantate (ce se 
garantează) şi poate fi, practic, orice obligaţie asumată prin contract. Obiectul garanţie, 

de regulă, este preluat din textul contractului comercial internaţional (de exemplu, 
restituirea avansului, plata contravalorii mărfurilor etc.). 

(3). Valoarea garanţiei reprezintă suma de bani pe care banca garantă se obligă 
să o plătească beneficiarului garanţiei. Valoarea garanţiei trebuie să fie fixă (nu 
determinabilă) şi este stabilită în strictă concordanță cu obiectul garanţiei. În general, 
poate fi egală cu obiectul garanţiei (valoarea avansului, plata contravalorii mărfii) sau 
stabilită ca procent în raport cu contravaloarea mărfurilor (garanția de participare la 
licitaţii, de efectuare a service-ului, de livrare la termen etc.). 

(4). Formula de angajament a băncii este textul din garanţie, prin care banca în 
calitate de garant se obligă la plată. Din acest punct de vedere se disting: 


Exemplu de scrisoare de garanţie bancară de restituire a avansului 


Banca (garantă) Data emiterii ...... eee 
Localitatea îs ecua aa 
Către, 
firma ........ (beneficiarul garanţiei, importatorul) 
1. Părți implicate Ne referim la contractul nr...... încheiat între dv. 
(numele beneficiarului garanţiei în calitate de cumpărător şi 
firma ...... (numele ordonatorului) în calitate de vânzător 
privind livrarea de .......... 
2. Obiectul Prin acest contract cumpărătorul s-a obligat la plata unui 
garanţiei avans de ..... % din valoarea contractului (adică .... suma în 


cifre şi litere) în favoarea vânzătorului. Vânzătorul s-a 
obligat să restituie cumpărătorului acest avans împreună cu o 
dobândă de .....% p.a. calculată de la data încasării avansului 
până la data restituirii acestuia în cazul şi în măsura în care 
nu îşi va îndeplini obligaţiile de livrare în termenele şi în 
condiţiile prevăzute contractual. 

Conform contractului obligaţia de restituire a avansului se 
reduce automat cu .....% din valoarea fiecărei livrări 
efectuate de vânzător. 

În scopul garantării restituirii avansului şi plăţii dobânzii 
vânzătorul s-a obligat să prezinte cumpărătorului o scrisoare 


de garanţie bancară conform anexei nr....... din contract 
3. Valoarea Având în vedere cele de mai sus noi, (garantul, banca) ne 
garanţiei angajăm irevocabil de a plăti în favoarea dv. suma de ......... 


sau partea din aceasta neacoperită (nelichidată) prin livrări 
efectuate de vânzător, împreună cu dobânda definită ca mai 
sus, în cazul în care vânzătorul nu ne va dovedi că şi-a 
îndeplinit în totalitate şi conform termenelor şi condiţiilor 
contractuale obligaţiile sale de livrare prevăzute în contract. 
Dovada îndeplinirii obligaţiilor sale de livrare se va putea 
face numai prin prezentarea documentelor de expediție 
prevăzute la art. ...... din contract. 

4. Forma de an- 
gajament a băncii 


Vom efectua în virtutea acestei scrisori de garanție la prima 
şi simpla dv. cerere şi fără nici o altă formalitate din partea 
dv., renunțând la beneficiul diviziunii, discuţiunii, fără a 
avea dreptul de a invoca — pentru a ne opune plății solicitate 
— vreo obiecţie sau excepție din partea noastră sau din partea 
(ordonatorului garanţiei, exportatorul) forță majoră sau 
restricții valutare de care s-ar putea prevala şi fără a fi 
necesar ca dv. să faceți apel contra (exportatorului, 
ordonatorului) printr-un tribunal sau arbitraj şi fără a avea 
dreptul de a invoca o eventuală acțiune judecătorească contra 
noastră sau contra dv. intentată de ordonator sau de un terţ, 
cu excepția livrărilor efectuate de vânzător şi dovedite de 
documentele de expediere prevăzute la art..... din contract 
pentru 100% din valoarea contractului. 


5. Condiţiile şi mo- 
dul de plată 


Cererea dv. scrisă va fi însoțită de declaraţia scrisă prin care 
ne confirmaţi că (ordonatorul) nu şi-a îndeplinit obligaţiile 
contractuale şi sunteți îndreptăţit să solicitaţi această plată. 


6. Valabilitatea ga- 
ranției 


Valabilitatea prezentei scrisori de garanție expiră la .... zile 
de la data ultimei livrări efective efectuate de vânzător 
conform contractului. Imediat ce va deveni fără obiect, 
această scrisoare de garanţie ne va fi restituită 


7. Clauza de le- 
gislaţie 


Pentru orice diferent apărut între părți privitor la această 
plată sau cererea acesteia, legea aplicabilă este a ţării unde îşi 
are sediul banca garantă adică (ţara, denumirea instanței, 
sediul). 


8. Clauza de re- 
ducere 


Cu fiecare plată făcută de noi în cadrul acestei garanții, 
obligaţiile noastre de plată se reduc automat proporțional 
(prorata). 


9. Clauza de iden- 
tificare 


În scopul identificării cererii de plată şi a confirmării dv. mai 
sus menţionate acestea trebuie să ne parvină prin intermediul 
unei bănci de prim rang, însoţite de declaraţia acesteia, prin 
care să certifice că semnăturile ce angajează firma dv. sunt 
valabile juridic. 


Semnătura băncii garante 


Cu scop ilustrativ, au fost incluse elementele esențiale ale unei garanţii bancare. 
Numerotarea elementelor corespunde numerotării din text, unde acestea sunt comentate. 

— garanţii accesorii (simple) obligaţiei principale, respectiv, banca este garant 
subsidiar; întâi trebuie urmărit debitorul principal şi dacă acesta nu plăteşte, va plăti 


banca în locul lui; 


— garanţii solidare în care banca şi ordonatorul sunt desemnați amândoi ca 


debitori pentru una şi aceiaşi obligație; 

— garanţii independente, în textul cărora banca se angajează la plată ca debitor 
principal, executarea acestei garanții fiind independentă de executarea obligaţiilor de 
debitor. Această formă de angajament bancar (la prima şi simpla cerere), este preferată în 
tranzacțiile internaționale. 

(5). Condiţiile şi modul de executarea garanțţiilor se referă la documentele pe 
care beneficiarul garanţiei trebuie să le prezinte băncii garante pentru a încasa 
contravaloarea garanţiei. Din acest punct de vedere se disting: 

— garanţiile necondiționate care dau posibilitatea executării plăţii în baza unei 
cereri în scris depusă de beneficiarul garanţiei, însoțită de o declaraţie că debitorul nu şi-a 
îndeplinit obligațiile contractuale asumate şi un document emis, de regulă, de o bancă 
prin care să certifice autenticitatea semnăturilor beneficiarului (pentru evitarea fraudelor); 

— garanţiile condiţionate sunt cele care alături de documentele prezentate mai 
sus, impun şi prezentarea altor documente prin care să se dovedească neîndeplinirea sau 
îndeplinirea defectuoasă a obligaţiei din contract (de exemplu, documentul de transport 
pentru livrarea cu întârziere a mărfii, proces verbal de recepție pentru calitatea sau 
cantitatea mărfurilor livrate, buletin de analize chimice, fizice etc.). 

(6). Valabilitatea garanţiei se referă la perioada de timp în cadrul căreia banca 
garantă este angajată la plată. Valabilitatea este trecută sub forma unei date fixe, până la 
care beneficiarul poate solicita executarea garanţiei; valabilitatea expiră la ghişeele băncii 
garante. 

(7). Clauza de legislaţie priveşte legea care guvernează garanţia în caz de litigiu. 
Ea este stabilită de garant, după principiul jurisdicției locului unde a fost emisă garanția. 
În lipsa unei precizări exprese, se consideră că legea aplicabilă este legea țării unde îşi are 
sediul banca/sucursala băncii care a emis garanția. 

(8). Clauza de reducere a responsabilităţilor garantului se referă la diminuarea 
obligaţiilor sale de plată proporțional cu plățile făcute în contul garanţiei. 

(9). Clauza de identificare priveşte textul din garanţie prin care se solicită 
beneficiarului ca cererea de executare a garanţiei să fie însoțită de un document ce atestă 
autenticitatea semnăturilor solicitantului. 

(10). Aplicabilitatea „Regulilor unor forme privind garanţiile la cerere”. În 
cazul în care garantul stabileşte că pentru garanția emisă sunt aplicabile prevederile 
Publicației nr. 458, este obligatoriu inserarea acestei precizări, ceea ce obligă toate părțile 
să procedeze potrivit acestor reguli, cu excepția a ceea ce s-a precizat altfel în garanţie. 

(11). Semnătura băncii garante, autografă, alături de numele patrimonic, indică 
capacitatea de executare din punct de vedere al semnăturilor aplicate (listele de semnături 
ale persoanelor care sunt autorizate să angajeze fondurile băncii, sunt schimbate între 
bănci şi permit confruntarea lor). 

e Tipuri de garanţii bancare. Există mai multe criterii de clasificare a garanțiilor 
bancare. Cel mai utilizat este cel determinat de obiectul garantării. 

(1). Garanţia de participare la licitaţie are ca ordonator participantul la o 
licitație internaţională, iar ca beneficiar organizatorul licitaţiei. Valoarea sa este stabilită 
procentual (de exemplu 10%) din preţul de ofertare; scopul solicitării unei astfel de 
garanții este de a proteja beneficiarul, organizatorul licitaţiei de: retragerea sau 
modificarea ofertei înainte de adjudecare, ofertantul câştigând licitaţia refuză semnarea 
contractului, la încheierea contractului nu oferă o garanţie de bună execuţie; prin 

executarea garanţiei, organizatorul licitației îşi acoperă cheltuielile legate de: organizarea 
unei noi licitaţii, acceptarea celui de-al doilea clasat, întârzieri în contractare etc. 

(2). Garanţia de bună execuţie. Prin aceasta cumpărătorul urmăreşte să se 
acopere de riscul ce l-ar putea avea ca rezultat al neîndeplinirii sau îndeplinirii 
defectuoase a obligaţiilor asumate prin contract privind: livrarea la timp a mărfii, calitatea 
ŞI cantitatea mărfurilor livrate; valoarea garanţiei se stabileşte ca procent din valoarea 
mărfurilor (între 5% şi 20%); cel mai adesea acestea sunt garanții condiţionate de 
prezentarea documentelor doveditoare. 

(3). Garantia de restituire a avansului are ca obiect acoperirea riscurilor ce ar 
apare pentru importator, în cazul rezilierii contractului, prin refuzul exportatorului de a 
restitui avansul primit; valoarea garanţiei este egală cu valoarea avansului dat la care se 
mai adaugă o sumă, destinată să acopere dobânda ce s-ar fi obținut de importator prin 
depozitarea avansului la o bancă. 

(4). Garanţia de plată are ca obiect acoperirea riscurilor exportatorului, în cazul 
în care importatorul nu plăteşte mărfurile. În funcţie de detaliile privind plata garantată, 
această garanţie poate fi: garanție de plată, garanție de plată la incaso, garanţie pentru 
plata efectelor de comerț (cambii, bilet la ordin), garanție pentru aval, garanție pentru 
plata ratelor scadente; valoarea garanţiei este egală cu suma datorată de importator. 

(5). Garanţia de admisie temporară are ca obiect asigurarea administrației 
vamale dintr-o ţară că ordonatorul (de regulă, executantul unei lucrări) va plăti taxele 
vamale în cazul în care nu procedează la returnarea în străinătate a unor utilaje sau 
instalaţii; aceste garanții sunt asociate activităților în care se folosesc temporar (fără a fi 
importate), anumite utilaje, de exemplu: construcții-montaj, iar executantul acestora nu le 
utilizează decât temporar şi deci nu doreşte să plătească taxe vamale, întrucât le 
returnează în ţara lui. 

(6). Garantia pentru deschiderea de acreditiv, acoperă riscul pe care îl poate 
avea exportatorul ca executând marfa potrivit contractului comercial, importatorul să nu 
deschidă acreditivul documentar 

Cele prezentate reprezintă câteva exemple, cele mai frecvent utilizate în practica 
bancară şi de comerţ exterior. Pe scara instrumentelor de garantare, garanţiile bancare 
ocupă incontestabil primul loc, dar sunt şi cele mai scumpe, costul emiterii unei garanții 
situându-se între 0,2-0,3% din valoarea garantă şi este suportat de ordonatul garanţiei, 
care adesea pentru protecţia băncii, trebuie să constituie şi provizioane bancare (de la 
10% până la 100% din valoarea garanţiei). 


3. Alte garanţii personale. În practica internaţională sunt utilizate şi alte tipuri de 
garanţii personale: 

(1). Garanţia comună a băncii şi contractorului, este un tip de garanţie utilizat 
cu precădere în țările de drept anglo-saxon. În esenţă, se aseamănă cu garanţia bancară, 
excepția fiind formula de angajament bancar; condiţiile şi modul de executare a garanţiei 
nu sunt prezentate direct, ci prin condiţiile în care garanţia se socoteşte stinsă; 
beneficiarul garanţiei trebuie să execute mai întâi debitorul principal şi abia după aceea 
garantul; 

(2).Scrisoarea de credit stand-by este un instrument de garantare utilizat cu 
precădere de băncile din SUA, unde legislaţia naţională interzice băncilor emiterea de 
garanţii. Astfel, băncile americane folosesc instituția acreditivului documentar, pentru a 

se angaja la o plată, care, în esenţă, este obiectul garanţiei, scrisoarea de credit fiind o 
variantă a acreditivului documentar. 

(3). Avalul bancar asupra efectelor de comerț. Prin aval se înţelege garanţia pe 
care o persoană o consimte de a plăti o cambie, un bilet la ordin, un cec. Avalul se dă 
direct pe înscris şi constă în aceea că avalistul se obligă la plată în acelaşi mod ca 
debitorul, pentru care a garantat şi este solidar cu aceasta. Avalul este tratat de bănci 
asemănător garanţiilor bancare, comisioanele situându-se la acelaşi nivel. 

(4). Garantia caselor de asigurare poate îmbrăca două forme: 

— polita de asigurare prin care însăşi beneficiarul asigurării cere acoperirea 
obligaţiilor debitorului; 

— scrisoarea de garanţie, asemănătoare garanţiei bancare, prin care debitorul 
solicită emiterea unei garanții în favoarea beneficiarului. 


4. Garanţiile reale. Garanţiile reale sunt modalități tehnico-juridice prin care un 
anumit bun mobil sau imobil este afectat pentru a asigura pe creditorul obligaţiei 
îndeplinite că debitorul va executa obligația corelativă asumată. Aceste garanții au 
avantajul că în cazul executării silite, creditorul, în favoarea căruia a fost constituită 
garanția, va fi plătit în întregime şi numai diferenţa revine altor creditori (chirografari). 

(1). Ipoteca este o garanţie reală, prin care debitorul garantează obligațiile sale 
faţă de creditorul sau, printr-un bun imobil din propriul său patrimoniu, anume desemnat 
pe cale legală în acest scop. Contractul de ipotecă este accesoriu contractului comercial 
internaţional. 

Garantarea plății prin ipotecă, în esență, constă în aceea că dacă la scadență 
debitorul (cumpărătorul, importatorul) nu achită contravaloarea mărfurilor/creditelor 
primite, creditorul (vânzătorul, exportatorul) în favoarea căruia a fost constituită ipoteca 
poate cere vânzarea bunului, iar din suma obţinută să-şi acopere creanţa. 

Pentru ca ipoteca să se constituie ca un instrument de garantare acoperitor 
pentru exportator, se impun anumite cerinţe: 

e Valoarea bunului ipotecat să fie cel puțin egală cu pretenţia beneficiarului 
(creditorului, exportatorului) şi să-şi păstreze valoarea în timp; 

e Ipoteca să fie de rangul I; în cazul ipotecii prioritatea rangului se determină prin 
prioritatea datei la care a fost înscrisă; 

e Cunoaşterea legislaţiei în materie din ţara importatorului; sunt țări în care 
prin dreptul național se impun anumite particularități de procedură, care dacă nu sunt 
respectate, bunurile nu pot fi vândute; 

e Durata în timp a bunului să fie certă până în momentul stingerii obligaţiei de 
plată ce a generat ipoteca; de aceea, întotdeauna bunul ipotecat trebuie să fie asigurat 
la o casă de asigurare, iar polița de asigurare să fie emisă la ordinul beneficiarului 
ipotecii; în cazul în care bunul a fost distrus (de exemplu, de incendiu), prin executarea 
poliţei de asigurare, creditorul îşi poate recupera banii; 

e Bunul ipotecat să reprezinte o valoare liber utilizabilă de beneficiar: acest 
aspect are în vedere reglementările valutare, respectiv dreptul de transfer în străinătate a 
fondurilor dobândite ca urmare a vânzării bunului ipotecat; aspect care pot fi surmontat 
prin existenţa unei garanții de transfer valutar emisă de o autoritate din ţara respectivă; 


41 


e Dreptul de proprietate al străinilor asupra bunurilor imobile din ţara 
debitorului; există ţări în care acest lucru este interzis, în acest caz se caută un alt 
instrument de garantare a plății; 

e Obiect al ipotecii îl poate constitui atât un bun al debitorului aflat în proprietatea 
sa: imobil, clădiri, fabrică, teren etc., cât şi însuşi bunul vândut asupra căruia se constituie 
ipotecă. 


(2). Gajul, spre deosebire de ipotecă, presupune înstrăinarea bunului şi constă în 
remiterea de către debitor creditorului a unui bun care, în cazul în care datoria nu va fi 
achitată la scadenţă, va fi vândut şi din preţul obținut se va acoperi datoria debitorului. 

Contractul de gaj este un contract accesoriu contractului comercial internaţional, 
care se încheie prin act scris cu specificarea: sumei datorate, a bunurilor date în gaj, 
părțile implicate, precum şi alte obligaţii la care părţile acceptă să se angajeze. În 
practică, potrivit legislaţiei din diferite ţări (şi din ţara noastră), gajul poate fi cu şi fără 
deposedare. 

În practica comerțului internaţional drept gaj, cel mai frecvent sunt utilizate: 

e Titlurile de credit — cambii, bilet de ordin, gajul acestora se face prin gir sau 
andosare cu clauza „valoarea în garanţie” sau o altă clauză similară, din care să rezulte că 
înscrisul a fost transmis cu titlu de gaj. 

e Gajul asupra creanţelor şi drepturilor incorporabile netransmisibil prin gir, ci 
prin cesiune; cu menţiunea că cesiunea se face cu titlu de gaj, de exemplu: cesiunea 
acreditivelor documentare deschise de terți în favoarea debitorului; 

e Gajul asupra hârtiilor de valoare cum sunt: acţiunile şi obligațiunile care pot fi 
transmise beneficiarului garantat sau unui tert spre păstrare, de exemplu, la o bancă; 

e Bunuri mobile corporale pot fi gajate direct, în sensul transmiterii efective a 
bunului (metale, pietre prețioase) sau gajarea unor mărfuri prin transmiterea de debitor a 
unui titlu ce reprezintă marfa, de exemplu, conosamentul, recipisa warant, chitanță de 
depozit etc. 

Creditorul gajist are dreptul să reţină bunul până la achitarea datoriei, nu are 
dreptul să-l folosească, are obligaţia să-l conserve în stare bună, iar în cazul neplății 
datoriei să-l vândă cu respectarea formațiunilor impuse de lege. 

Ca şi în cazul ipotecii, bunurile gajate trebuie să aibă valori acoperitoare în raport 
cu creanţa garantată, valoarea să fie stabilă în timp etc. 


(3). Rezervarea dreptului de proprietate, în esență, este o clauză inclusă în 
contractul comercial internațional, prin care vânzătorul îşi rezervă dreptul de proprietate 
asupra mărfurilor vândute până în momentul în care importatorul îşi achită toate ratele 
scadente. Cel mai adesea, această formă de garantare este utilizată în cazul creditelor 
furnizor, respectiv când exportatorul acordă un credit importatorului sub forma mărfurilor 
vândute şi care urmează a fi achitate după un anumit timp, în raport cu momentul livrării 
(180 zile, 1 an etc.). 

Utilizarea acestei forme de garantare presupune: 

e Cunoaşterea legislaţiei din ţara partenerului (importatorului) privind 
formalităţile legate de rezervarea unui astfel de drept; 

e Asigurarea bunurilor la o casă de asigurare; 

e Corelarea cu alte clauze contractuale respectiv durata creditării să nu 
depăşească durata de funcționare a utilajului; 

e Angajamentul importatorului de a nu vinde marfa, sau în caz de revânzare, să 
se menţină rezervarea dreptului de proprietate asupra mărfii şi în raport cu noul 
proprietar. 

e Caracteristicile mărfii, respectiv existența unei pieţe secundare active pentru 
marfa respectivă — maşini, utilaje, instalaţii petroliere etc. Există mărfuri care nu pot fi 
vândute sau pot fi vândute foarte greu, după ce deja au fost utilizate. De aici, riscurile 
acestei clauze în recuperarea sumelor de exportator. 


(4). Depozitul bancar este o garanție materială directă, dată de debitor 
creditorului său, din propriul patrimoniu şi oferă avantajele simplităţii şi a vitezei de 
executare. În practică, depozitul se constituie la banca importatorului sau o terță bancă, 
prin care se vehiculează documentele comerciale ale tranzacţiei internaționale. Este 
precizat un termen limită față de un eveniment economic dat, de exemplu, 30 de zile de la 
data expedierii mărfii atestată prin „documentul de transport”, în interiorul căruia 
debitorul este obligat să plătească marfa. Dacă debitorul nu a plătit, în baza documentelor 
primite, banca, automat le achită din depozitul constituit la ea. 

Sunt utilizate, în principal, două tipuri de garantare prin depozit bancar: 

(1) Depozitul bancar stand-by, în care cunoscându-se valoarea maximă pe care o 
poate avea o livrare, debitorul constituie un depozit bancar de valoare echivalentă. 
Depozitul se constituie pentru toată durata contractului — în special în cazul contractelor 
de valori mari cu mai multe livrări eşalonate în timp. 

Un risc al acestui tip de depozit este falimentul debitorului. Suma aflată în depozit 
bancar în caz de faliment este inclusă în masa activelor falimentului. 

(2) Contul bancar escrow elimină acest neajuns. Principiile funcţionării garanţiei 
sunt similare depozitului stand-by, dar particularitatea este dată de faptul că înţelegerea 
este tripartită debitor-bancă-creditor. Contul escrow, în esență, are caracterul juridic al 
unei înstrăinări de patrimoniu — respectiv patrimoniul debitorului este înstrăinat băncii. În 
cazul depozitului stand-by, acordul de voinţă era unilateral, al debitorului de a constitui 
un cont la bancă. 


TEMA 9 
TEHNICI DE ACOPERIRE A RISCURILOR VALUTARE 


1. Riscul valutar. Concept 


În contextul actual al cursurilor fluctuante şi, în general, a conjuncturii financiar- 
monetare internaţionale, apelul la tehnicile de acoperire a riscurilor valutare constituie o 
premisă a asigurării eficienţei schimburilor cu străinătatea. 

Prin risc valutar se înţelege posibilitatea apariţiei unei pierderi în cadrul unei 
tranzacţii comerciale, necomerciale şi financiare ca urmare a modificării cursului 


43 


monedei de contract (depreciere sau repreciere) pe intervalul dintre momentul 
încheierii contractului şi momentul plății. 

Riscul valutar poate apărea deopotrivă pentru exportator, cât şi pentru importator. 

e Pentru exportator, riscul valutar apare în situația în care, la data încasări sumei, 
valuta în care s-a încheiat tranzacţia are o putere de cumpărare în raport cu o altă valută 
(sau alte valute) mai mică decât în momentul încheierii contractului. Sau altfel spus, prin 
depreciere cu aceiaşi unitate monetară se pot cumpăra mai puţine alte valute, respectiv 
are o putere de cumpărare mai mică. 

Pentru importator, riscul valutar apare în situația în care moneda de plată s-a 
repreciat, s-a întărit, respectiv pentru procurarea ei sunt necesare mai multe alte unități 
monetare. 

Drept urmare, riscul valutar se materializează prin efortul financiar mai mare, 
suplimentar, pe care exportatorul sau importatorul trebuie să-l facă pentru procurarea unei 
sume exprimate în altă valută, în valoare echivalentă cu suma exprimată în valuta de 
contract. 

De exemplu, o firmă derulează în paralel un export în SUA în valoare de 1.000 
USD şi un import din Elveţia în sumă de 1.800 SFR. La data încheierii contractului, în 
baza cursului USD/SFR - 1 USD=1,8 SFR, cei 1.000 USD încasaţi din exportul în SUA 
îi erau suficienţi pentru plata importului din Elveţia — 1800 SFR. În momentul plăţii 
cursul a fost 1 USD=1,7 SFR. Deci, pentru a cumpăra 1.800 SFR, cei 1.000 USD nu mai 
erau suficienţi, efortul valutar suplimentar era de 100 SFR sau de 58,83 USD. Astfel, din 
punctul lui de vedere a înregistrat o pierdere din diferenţa de curs între cele două valute în 
cele două momente, iar importul din Elveţia a devenit mai scump. Acest aspect nu a 
afectat preţul celor două contracte care au rămas neschimbate. 


2. Tehnici de acoperire sau aplatizare a riscurilor valutare 


Cele mai utilizate tehnici de evitare a riscului valutar sunt: 

(1) Alegerea monedei de contract. Importanţa selectării monedei de contract 
derivă din faptul că poziția de importator este dezavantajată de o valută care se 
repreciază, iar cea de exportator de o valută care se depreciază. Din acest punct de 
vedere, intenţiile celor doi parteneri sunt diferite. Ca urmare a acestui fapt, există tendinţa 
comercianților de a încheia contractele în monede care au evoluţie relativ stabilă (USD, 
Euro, yen, franc elveţian etc.). 

(2) Includerea în preţul de contract a unei marje asiguratorii. Includerea unei 
marje în preţ are în vedere adăugarea unei sume destinată să acopere eventuale pierderi ce 
ar rezulta din evoluţia cursurilor valutare, ratelor, dobânzilor. În principiu, marja va fi cu 
atât mai mare cu cât riscurile prevăzute sunt mai mari. Limita superioară a marjei este 
determinată de nivelul preţurilor internaționale şi prețul mărfii contractate. Cu cât prețul 
la care este produsă marfa este mai mic în raport cu preţul internațional, cu atât marja va 
fi mai mare. Adăugarea unei marje prin care preţul de ofertare depăşeşte preţul 
internaţional la care se comercializează marfa, are ca efect excluderea mărfii prin preţul 
necompetitiv la care este oferită. 


(3). Sincronizarea încasărilor şi plăţilor în aceeaşi valută. Firmele care 
realizează simultan operaţiuni de export şi de import pot limita riscul derulând ambele 

tipuri de operațiuni în aceeaşi valută sau într-un număr mic de valute 2-3. Aceasta 
deoarece riscul valutar apare numai când o valută trebuie preschimbată pe alta. O 
încasare şi o plată în aceeaşi valută elimină riscul de schimb valutar. 


(4). Anticipări şi întârzieri în efectuarea plăţilor şi încasărilor. Această tehnică 
are ca scop influențarea calendarului încasărilor şi plăţilor pentru contractele derulate de 
firme. Pentru exportator presupune: amânarea (întârzierea) încasărilor în cazul în care 
moneda de contract are tendință de repreciere, cu scopul de a încasa o valută mai 
puternică, mai „tare” şi grăbirea (anticiparea) încasărilor în cazul în care moneda de 
contact este în proces de depreciere, respectiv să încaseze o valută mai puţin depreciată. 

Pentru importator, plăţile sunt amânate când moneda de contract este în proces 
de depreciere, cu scopul de a plăti într-o monedă cât mai „slabă”, procurarea ei fiind mai 
„ieftină” pe piaţa valutară; grăbirea (anticiparea) plăţilor apare în cazul în care valuta de 
plată are tendinţă de repreciere, pentru a evita pierderea care apare pentru importator prin 
reprecierea acesteia (trebuie să plătească mai mult pentru procurarea ei). 

(5). Clauzele valutare ca tehnică, presupun înţelegerea dintre cei doi parteneri, 
înţelegere cuprinsă în contractul comercial internațional, potrivit căreia suma de plată 
exprimată într-o valută (moneda de contract) să fie recalculată în raport cu evoluţia 
cursului acesteia față de o altă valută (valuta etalon) sau mai multe valute. Alegerea 
valutei etalon poate avea la bază mai multe criterii; este considerată mai stabilă, se 
doreşte consolidarea încasărilor în raport plăți viitoare în aceeaşi valută etc. Recalcularea 
sumei de plată se poate conveni să se facă pentru orice nivel al modificării cursului sau 
numai pentru evoluţiile ce depăşesc un anumit procent. 

e Clauza valutară simplă are în vedere doar o singură valută etalon. Calculele 
se pot efectua direct: 


respectiv: 

Sı = suma de plată recalculată 

So = preţul contractual 

Cı = cursul monedei de plată faţă de moneda etalon în momentul plății 
Co = cursul monedei de contract în momentul contractării 


În cazul în care se stabilesc limite ale cursului peste care se recalculează suma 
de plată inițial se calculează coeficientul de variaţie a cursului valutar (K) care se 
aplică preţului contractual. 


E Cs cepe Gia S, =S, +S,K sau S, =S, (1+ K) 
C 


o o 


K= 


e Clauza valutară DST are ca element de referință cursul dintre moneda de 
contract şi Drepturile Speciale de Tragere. Valoarea unui DST este calculată şi publicată 

zilnic de FMI, astfel utilizarea sa în construcția clauzelor valutare după 1980 are o 
utilizare relativ sporită. Calculele se efectuează similar clauzei valutare simple. 

e Clauza coşului valutar permite evaluarea evoluţiei cursului monedei de 
contract în raport cu mai multe valute. În practică se cunosc două forme: a coșului 
valutar simplu, caz în care valutelor în care se construieşte coşul li se acordă aceeaşi 
pondere şi clauza coşului valutar ponderat în care caz, fiecărei valute i se acordă o 
anumită pondere. Formulele utilizate pentru stabilirea coeficientului de variaţie a cursului 
valutar (K) sunt: 

e Clauza coşului valutar simplu 


în care: 
K — coeficientul de variație a cursului valutar 

i, C, C” — cursul valutar al valutelor în care s-a construit coşul în cele două 
momente (Co, C1) n — numărul de valute din coş. Coeficientul astfel calculat se aplică 
prețului contractual 

e Clauza cursului valutar ponderat: 


K= Te up Ci yos m jel 
C C C 


o o o 


6. Clauza marfă este utilizată, în special pentru acoperirea riscului valutar, în 
cazul contractelor de compensație care se derulează pe perioade mari de timp. În esență, 
se bazează pe corelarea valorii contractului de export cu o cantitate de mărfuri 
determinată, ce urmează a fi importată. În cazul livrărilor pe credit, cantitatea de produse 
ce urmează a fi stabilită să se livreze în contul rambursării creditului se stabileşte pe baza 
formulei C = V/P, 
în care: 

C — cantitatea de produse (tone, bucăți, kg.) 

V — valoarea creditului 

P — prețul unitar în momentul semnării contractului. Clauza este utilizată şi pentru 
acoperirea riscurilor de preț. 


3. Acoperirea riscului valutar prin tehnici de arbitraj valutar 

Apelul la tehnicile de arbitraj valutar pentru acoperirea riscurilor valutare 
presupune o colaborare între firme şi bănci. În contul şi pe riscul firmelor acestea pot 
solicita băncilor efectuarea de operaţiuni la vedere, la termen sau la hedging valutar, 
contra plăţii unui comision şi a existenţei fondurilor valutare necesare operațiunii. 

(1) Operațiunile la vedere se fac de regulă, în scopul: obţinerii valutei necesare 
plății internaționale, în condițiile în care în cotul firmei disponibilul este constituit din 


sua 

criterii de optimizare în funcție de evoluţia cursurilor valutare (se vând valute în proces 
de depreciere, se cumpără valute în proces de apreciere etc.). 

(2) Operațiunile la termen, pe plan internațional constituie cele mai utilizate 
tehnici de acoperire a riscurilor valutare. Operațiunile la termen pot fi: simple, complexe 
sau de tip hedging. 

e Operațiunile la termen simple constau în posibilitatea de a realiza o vânzare- 
cumpărare de valută în perspectivă, la un termen dat (1, 2, 3 luni) la cursuri la termen 
stabilite în momentul inițierii operațiunii. Suma din export contractată în prezent, este 
vândută la un termen corelat cu încasarea exportului, pentru o altă valută. 

e Operațiunile la termen complexe permit acoperirea unor angajamente (datorii) 
existente la un termen dat, exprimate într-o anumită valută, prin efectuarea simultană a 
două operaţiuni valutare: una de vânzare şi una de cumpărare, la două scadenţe diferite, 
una la vedere şi una la termen. O firmă vinde dolari contra yeni japonezi, în prezent la 
cursul la vedere şi simultan vinde yeni pe dolari la cursul la termen (1, 2, 3 luni). 

e Operațiunile de hedging, în esență sunt operaţiuni la termen, particularizate 
prin faptul că firmele ordonă ca operaţiunea (de vânzare sau cumpărare a unei valute) să 
se facă în limitele unei marje — o limită de curs prestabilită. Banca efectuează operațiunea 
atunci când pe piaţa valutară cursul evaluează în limita pentru care s-a cerut operaţiunea. 
Desigur, există şi riscul să nu se atingă acel curs. 

Toate tehnicile de acoperire prin operaţiuni de arbitraj presupun o strictă corelare 
a contractelor comerciale — sume de încasat şi termenul când acestea sunt de încasat sau 
plătit în contractele încheiate cu banca pentru operaţiunile de arbitraj (sume, termene). 


TEMA 10 
FINANTAREA COMERTULUI INTERNATIONAL 


1. Concept. Caracteristici. 


Mutaţiile economice şi politice care au apărut după 1960 au determinat creşterea 
rolului creditului în desfăşurarea schimburilor internaționale şi diversificarea tehnicilor 
financiar-bancare care să asigure supleţe actului creditării. Treptat, termenul de creditare 
este înlocuit cu cel de finanţare, destinat să surprindă muluple activități adiacente 
creditării. 

Creditul este o relație bănească ce apare în legătură cu acordarea de 
împrumuturi bănești sau sub formă de bunuri sau servicii unor persoane fizice sau 
juridice, pentru care rambursarea contravalorii urmează să se efectueze nu în 
momentul livrării sau prestaţiei, ci la un moment ulterior, denumit scadență. Relaţia 
de credit presupune: 

- un raport juridic contractual, prin care o persoană numită creditor, pune la 
dispoziția altei persoane, numită debitor, un bun material, sau un serviciu evaluat într-o 
sumă de bani, ori o sumă de bani; 

— valoarea bunului sau suma de bani se rambursează de debitor creditorului, 
după o anumită perioadă, denumită scadență; 

— pentru folosirea fondurilor primite, debitorul plăteşte creditorului un anumit preț 
numit dobândă. 

Finanţarea comerțului internațional, deşi, ca activitate este structurată pe o relație 
de creditare, presupune şi alte aspecte care ţin, fie de tehnica propriu-zisă de finanțare, fie 
de politica economică şi comercială a ţărilor. Ca elemente ce diferenţiază finanțarea 
comerțului internaţional de simplu act al creditării, pot fi enumerate: 

(1) creditul în contextul finanțării, arareori se acordă în sumă egală cu valoarea 
mărfurilor, cel mai adesea cel finanţat participă cu fonduri proprii într-o proporţie de 
15-30% din valoarea tranzacţiei; 

(2) finanţarea presupune întotdeauna asigurarea împotriva diferitelor tipuri de 
riscuri la o instituţie de asigurare specializată, operațiunea dublată de utilizarea şi a 
altor tehnici de garantare; 

(3) creditul în contextul finanțării comerțului, de regulă, se acordă în condiții mai 
avantajoase (preferenţiale — dobânzi mai mici, perioade mai lungi); 

(4) schemele de creditare (cota avans, credit, perioada de grație, de rambursare) 
constituie părți integrante ale programelor de finanţare elaborate de state cu scopul 
promovării propriilor lor exporturi; 

(5) programele de finanţare sunt concepute în consonanță cu politica comercială 
a statelor şi sunt destinate promovării exporturilor, 

(6) în finanţarea exporturilor, un loc important îl deține intervenţia statului prin 
sprijinul financiar acordat exportatorilor autohtoni; 

(7) prin sumele importante asociate finanțării comerțului, această activitate este 
tot mai legată de piaţa valutar-financiară naţională şi de cea internaţională ca surse de 
atrageri de fonduri; 

(8) în practică, finanțarea comerțului a cunoscut o permanentă diversificare prin 
care activitatea de finanţare se împleteşte cu cea comercială (leasing, factoring etc.). 

Deci, finanţarea comerțului internaţional reprezintă un termen generic 
folosit pentru a desemna ansamblul posibilităţilor de care pot dispune exportatorii 
sau importatorii dintr-o ţară privind acordarea, asigurarea şi garantarea creditelor 
în vederea dezvoltării schimburilor internaţionale. 

În practică, cel mai adesea, se folosesc termenii „finanţarea exporturilor” sau 
„finanţarea importurilor”, pentru a desemna sensul relaţiei de creditare şi a tuturor 
operaţiunilor legate de acestea. 


2. Etape în finanţarea schimburilor internaţionale 

Până în 1940, finanţarea importurilor de valori mari (echipamente industriale, 
locomotive etc.), erau în totalitate o problemă a cumpărătorilor, respectiv ei trebuiau să 
se îngrijească de obţinerea fondurilor. Cel mai adesea plata era la livrare, iar fondurile 
necesare erau obţinute prin împrumuturi pe plan intern. 

Începând cu anii 1960, a avut loc o reorientare în politicile comerciale ale statelor 
ŞI, în acest cadru, finanţarea exporturilor, în special a celor de valori mari şi sprijinirea lor 
sub diferite forme — subvenții, facilități fiscale acordate exportatorilor autohtoni etc., au 
devenit predominate în ansamblul politicilor destinate creşterii exporturilor. Totodată, 
existența unor ţări fără resurse valutare, sărace, în curs de dezvoltare, au determinat 
creşterea rolului creditului în dezvoltarea comerţului internaţional. În acest context, mari 
țări exportatoare au început, pentru cucerirea pieţelor, o „întrecere” în acordarea de 

facilități exportatorilor şi respectiv importatorilor, fenomen cunoscut sub denumirea de 
„războiul creditelor”. Pentru coordonarea politicilor privind finanţarea exporturilor s-au 
încheiat acorduri (1974) prin care să se respecte o anumită durată de creditare şi să 
nu se aplice dobânzi inferioare unei anumite limite bine determinate. Ţările OCDE 
în 1978, încheie „Aranjamentul asupra directivelor referitoare la creditele de export 
care beneficiază de sprijin din partea statului” cunoscut şi sub denumirea de 
Consensus OCDE. În Consensus sunt cuprinse precizări cu privire la durata, dobânda şi 
volumul finanțării, respectiv: 

— cel puţin 15% din valoarea totală a contractului trebuie plătit până la livrare; 

— creditul de export este rambursabil în tranşe semestriale egale; aceleaşi reguli 
se aplică şi dobânzilor; 

— rambursările şi plata dobânzilor trebuie să înceapă cel mult după 6 luni de 
la acordarea creditului; 

— dobânzile minime şi perioadele maxime de creditare au fost stabilite 
diferențiat pe trei grupe de ţări importatoare, clasificate după nivelul de dezvoltare 
economică (ţări relativ bogate, intermediare, sărace); 

— subsidiile publice nu pot depăşi valoarea totală a asigurării şi garanțiilor 
acordate pentru acoperirea riscurilor obişnuite legate de creditele de prefinanțare; 

— subventiile guvernamentale de care poate beneficia cumpărătorul străin — prin 
finanţare directă sau asigurare — nu pot depăşi valoarea avansului etc. 

Uniunea de la Berna. În 1934 a fost creată „Asociaţia asiguratorilor de credite şi 
investiții internaționale” cunoscută sub denumirea de Uniunea de la Berna, oraşul în care 
îşi are sediul. Uniunea cuprinde reprezentanţi ai 38 de organisme de asigurare din diferite 
țări, iar hotărârile sale „gentelmen's agreement”, au caracterul unor recomandări pentru 
membrii săi şi privesc: 

— acceptarea unor principii fundamentale aplicabile asigurării creditelor; 

— instaurarea unei discipline valutar-financiare privind durata creditelor; 

— promovarea concepției prin care asigurarea şi creditarea sunt instrumente pentru 
sprijinirea țărilor în dezvoltarea lor etc. 

În acelaşi timp, Uniunea a efectuat şi recomandări privind clasificarea creditelor 
internaţionale: 

— sunt socotite credite pe termen scurt cele cu durată până la 1 an; 

— pe termen mijlociu — până la 5 ani; 

— pe termen lung — cele peste 5 ani 
precum şi recomandări privind anumite limite de timp referitor la durata asigurării şi 
creditării din momentul livrării; 

— 18 luni pentru mijloace de transport personal (inclusiv automobile); 

— 3 ani pentru utilaj uşor (maşini agricole, motoare, tractoare, autocamioane, 
autobuze etc.); 

— 5 ani pentru echipament industrial greu (instalaţii industriale complexe, cazare, 
locomotive etc.). 

Cu toate aceste recomandări, ţările membre sau nemembre ale Uniunii au tendinţa 
de a depăşi aceste termene. 

3. Finanţare. Refinanţare. Instituţii 

Dat fiind fondurile importante legate de asigurarea desfăşurării comerțului 
internațional, alături de autofinanțare care are în vedere resursele proprii ale 

exportatorului sau importatorului şi pe care acesta le avansează — în majoritatea cazurilor, 
finanțarea comerțului internațional presupune: finanţarea, refinanţarea şi asigurarea şi 
instituţiile care facilitează aceste operaţiuni. 

1. Instituţiile financiar-bancare naţionale care intervin direct sau indirect în acest 
proces sunt: băncile comerciale, băncile specializate de export-import, băncile 
centrale şi instituţiile de asigurare. Alături de acestea, în unele cazuri, sunt implicare şi 
instituţii financiare de vocație internațională — FMI, BIRD sau de vocație regională 
BERD, BEI, Banca Interamericană de Dezvoltare, Banca Asiatică de Dezvoltare etc. 

2. Finanţarea, ca prim moment, se referă la ansamblul acțiunilor întreprinse de o 
instituţie financiară în scopul furnizării de fonduri băneşti entității finanţate (exportator 
sau importator). 

Băncile comerciale sau/şi băncile de import-export deţin locul principal, fiind 
antrenate în procesul finanțării exporturilor în două momente: 

— acordarea de credite pentru prefinanţarea exporturilor (pe perioada producerii 
mărfurilor); 

— acordarea de credite pentru export — sau finanţare propriu-zisă a exporturilor 
(între livrarea şi încasarea contravalorii mărfurilor). 

3. Refinanţarea, ca moment complementar finanţării se referă la operațiunile 
întreprinse de o instituţie financiar-bancară, prin care sunt înlocuite/completate, resursele 
de finanţare utilizate anterior, prin surse obținute în alte termene şi condiţii, cu scopul de 
a putea continua procesul creditării. Din punct de vedere tehnic finanțarea şi refinanţarea 
sunt strâns legate. 

e Ca surse de refinanțare pe termen scurt, băncile comerciale apelează la: piaţa 
monetară naţională, vânzând diferite active financiare sau atrăgând fonduri de pe piaţa 
interbancară sau prin refinanțare de la banca centrală; în funcţie de mărimea băncii, 
aceasta se poate refinanţa pe termen scurt de pe piaţa eurovalutelor. 

Pentru finanţările pe termen lung, refinanțarea se realizează de pe piața de capital 
națională sau, după caz, de pe europiaţă. 

Băncile centrale participă indirect în procesul finanțării exporturilor, de regulă, 
sub două forme: (1) prin condiţiile stabilite privind desfăşurarea activităţii băncilor 
comerciale privind dobânzi, comisioane, priorități în creditare - pe care acestea pot să le 
acorde exportatorilor şi (2) prin refinanțarea băncilor comerciale prin reescontarea 
titlurilor de credit prezentate în acest scop şi asociate operaţiunilor cu străinătatea. 

e Instituţiile financiare specializate de import-export 

În numeroase ţări, alături de băncile comerciale au fost create bănci specializate în 
finanţarea activității de export-import. În general, sunt instituţii publice sau semipublice 
promovând politica statului în domeniu. Aceste bănci pot asigura finanțarea exporturilor 
numai ele singure sau pot colabora cu băncile comerciale. Deseori, îndeplinesc dubla 
funcţie de instituţie de finanţare şi de instituție de asigurare a creditelor de export. De 
exemplu, în Franţa: Banque Frangaise du Commerce Exterieur (B.F.C.E.) asigură numai 
finanţarea exporturilor şi acționează în numele statului la stabilirea dobânzilor, acordarea 
creditelor de export etc., iar COFACE (Compagnie Française d' Assurance pour Credit a 
lExportation), este instituția de asigurare; creanţele acordate de BFCE în cadrul 
acordurilor guvernamentale includ asigurarea COFACE; în Anglia, finanțarea 
exporturilor cade în sarcina băncilor comerciale, iar garantarea creditelor de export este 
asigurată de Export Credits Guarantee Department (ECGD) care primeşte fonduri fără 

plafon, de la guvern; în România, Banca de Export-Import a României (creată în 1991) 
este organizată ca instituție de sprijin prin facilitățile acordate agenților economici români 
în calitate de bancă specializată în efectuarea exporturilor şi susținerea importurilor, cât şi 
prin funcțiile sale de societate de asigurare a creditelor etc. 

e Programele de finanţare a exporturilor sunt un ansamblu de măsuri curente 
adoptate la nivel de state, al căror scop îl constituie promovarea exporturilor ţării prin 
tehnici financiar bancare specifice şi facilități financiare acordate în acest scop din 
bugetul statului. Programele de finanţare pot avea ca obiectiv sprijinirea exportatorilor şi 
dobânda, taxele etc.) sau a importatorilor prin sprijinul acordat de a achiziționa mărfuri 
din ţara respectivă. Programele de finanţare sunt mai flexibile şi avantajoase, iar fondurile 
alocate mai mari în ţările dezvoltate economic şi cu sisteme bancare mature. Programele 
cuprind, în general, anumite criterii pe care trebuie să le îndeplinească o acțiune de 
finanţare. În România, programul de finanțare a comerţului exterior adoptat în 1992 avea 
următoarele criterii în acordarea facilităților pentru importatorii români: să existe 
acorduri guvernamentale încheiate între România şi ţara de reşedinţă a importatorului; 
privea livrările de maşini, utilaje etc. de origine românească, iar ţara spre care era orientat 
exportul să îndeplinească criteriile de risc de ţară; creditarea şi asigurarea în numele şi 
contul statului se acorda în limita a 85% din valoarea contractului; din totalul sumei 
alocate de la buget erau stabilite plafoane valorice pe grupe de ţări etc. 


TEMA 11 
MODALITĂȚI DE FINANŢARE PE TERMEN SCURT 
A SCHIMBURILOR CU STRĂINĂTATEA 


Creditul pe termen scurt şi foarte scurt este utilizat cu precădere în cazul 
exporturilor de valori relativ mici şi cu ciclu de fabricaţie scurt. Cel mai adesea îmbracă 
forma creditului furnizor, care se caracterizează prin aceea că este acordat de 
exportator direct importatorului (credit comercial). 

Plata contravalorii mărfurilor de importator se face într-un moment ulterior 
livrării (la 30, 60, 90, 180 de zile). În unele cazuri, băncile pentru promovarea 
exporturilor şi pentru plata la livrare a exportatorilor autohtoni, acordă credite 
importatorilor, relaţia de credit rămânând între banca din ţara exportatorului şi importator 
— acestea se numesc credit cumpărător (este creditat cumpărătorul) (credit bancar). În 
general, creditele de export pe termen scurt îmbracă forma (1) creditelor de prefinanţare 
şi a (2) creditelor de finanţare. 


Lansare Livrare Incasare 


Producţia de export Marfă livrată 
Credite de prefinanţare Credite de finanțare 

1. Creditele de prefinanţare a exporturilor Acest tip de credite, în esență, sunt 
credite pe care o bancă în mod curent le oferă clienţilor ei pentru producţie, 
particularitatea constând în faptul că producția este pentru export şi, drept urmare, pentru 
obținerea creditului alături de documentele obişnuite solicitate de bancă pentru acordarea 
unui credit, sunt solicitate şi documente specifice ce atestă fermitatea exportului: 
contractul comercial internațional sau comanda fermă, deschiderea acreditivului, emiterea 
unei garanții de plată etc. Adesea este dificil de delimitat producţia de export de cea 
destinată pieţei externe, de aceea în această grupă sunt incluse şi creditele curente de care 
poate beneficia o firmă. 

(1). Creditul bancar direct. Exportatorul convine cu banca să îi acorde un credit 
în anumite condiţii de termen şi dobândă. 

(2). Avansul în contul curent este o facilitate acordată de bănci firmelor care 
înregistrează mari fluctuații periodice a soldului contului lor. Până la o limită prestabilită, 
firmele pot trage cecuri sau pot ordona plăți din cont chiar dacă nu au disponibil, banca 
onorându-le la plată. Astfel de aranjamente sunt realizate de bănci cu clienţi solvabili şi 
situaţie financiară foarte bună. 

(3). Creditele în cont curent sau creditele în descoperit de cont (over draft), 
presupun o înţelegere între bancă şi client, în virtutea căreia, în limita unui plafon stabilit 
şi pentru o perioadă determinată (de exemplu, semestrial sau anual) clientul poate utiliza 
sume pentru plăți din contul său chiar dacă nu mai are disponibil. 

(4). Creditele de prefinanţare specializate se particularizează prin aceea că sunt 
acordate pentru realizarea unui produs strict determinat destinat exportului. Astfel de 
credite se acordă pentru produse de valori mari şi cu ciclu lung de fabricaţie, se pot 
acorda şi unor producători — exportatorii cu flux continuu şi ridicat de exporturi. 


2. Creditele de export. Aceste credite sunt legate direct de exportul mărfurilor, 
acoperind perioada dintre livrarea şi încasarea contravalorii acestora. 

(1). Avans pe documente de mărfuri. În baza documentelor care atestă 
expedierea mărfurilor sau a celor ce atestă existența mărfurilor pentru export (gata spre a 
fi expediate), băncile acordă exportatorilor un credit, de regulă, în sumă ce nu depăşeşte 
80% din valoarea exportului. 

(2). Creditul de scont este cel mai frecvent tip de credit utilizat pentru sprijinirea 
exportatorilor. Vânzarea pe credit a mărfurilor este însoțită de emiterea unui titlu de 
credit (cambie sau bilet la ordin), prin care importatorul este obligat să plătească 
contravaloarea mărfurilor la scadență. Exportatorul în posesia acestor titluri se prezintă la 
banca sa şi le scontează. Astfel, îşi recuperează înainte de scadenţă suma avansată în 
mărfuri, mai puţin scontul plătit băncii. Cambiile pentru a fi scontate trebuie acceptate de 
importator (accept comercial). Taxa scontului este, în esență, rata dobânzii la care se 
acordă acest credit, dar care este reţinută anticipat de bancă. 

(3). Creditul de accept, ca tehnică se aseamănă cu creditele de scont. Exportatorul 
poate trage o cambie asupra băncii sale, iar banca acceptă cambia (accept bancar). În baza 
acceptului bancar, banca comercială poate acorda ea însăşi credit de accept, refinanţându-se 
de la banca centrală (rescontând cambia) sau exportatorul, în baza cambiei acceptată bancar 
poate obține un credit de accept de la altă bancă comercială, acceptul dat de banca sa având 
rol de garanţie a plăţii la scadență a sumei. 

(4). Avans bancar prin cesiune de creanţe, reprezintă un credit pe care băncile îl 
acordă exportatorilor în baza documentelor ce le deţin privind încasarea exporturilor 
efectuate. Cel mai adesea, aceste credite se acordă în baza acreditivelor deschise în 
favoarea exportatorilor. În baza unui act de cesiune a acestor documente efectuat în 
favoarea băncii, banca acordă un credit în proporție de 70-80% din valoarea documentelor 
cesionate. În cazul în care la scadență exportatorul nu rambursează creditul, banca 
încasează contravaloarea acreditivului care a fost cesionat în favoarea sa. 

(5). Factoring-ul, ca metodă de finanţare pe termen scurt a exporturilor constă în 
posibilitatea pe care o are exportatorul de a ceda creanţele sale (facturi de încasat) unei 
instituţii specializate (case de factoring) sau bănci, pe baza unui contract încheiat şi contra 
unui comision. Ca rezultat al contractului, banca preia facturile şi (1) urmăreşte încasarea 
acestora la timp de la importatori, (2) acordând totodată un credit exportatorului în 
proporție de 70-90% din valoarea facturilor. Diferenţa de 10-30% este regularizată la 
scadenţă, ea fiind păstrată de bancă pentru acoperirea unor riscuri neprevăzute (calitatea 
mărfurilor, lipsuri cantitative). În practica internaţională, în operaţiunea de factoring sunt 
implicate două bănci — banca exportatorului şi o bancă din țara importatorilor, care în fapt 
urmăreşte creanţele de încasat de la mai mulți importatori din acea ţară care au cumpărat 
marfa aceluiaşi exportator. Dacă volumul facturilor este mare, iar operaţiunile de export 
sunt ritmice, creditul se acordă la nivelul valoric mediu a facturilor prezentate. 


3. Finanţarea prin utilizarea acreditivului documentar Prin menţiunile care pot 
fi incluse în textul acreditivului şi în virtutea angajamentului de plată ferm asumat de banca 
emitentă, această modalitate de decontare este utilizată şi ca tehnică de finanţare a 
schimburilor internaţionale. 

(1). Acreditivul cu plata la livrare permite exportatorului încasarea contravalorii 
mărfurilor imediat după livrarea acestora, cu condiția domicilierii AD la o bancă din ţara 
sa. Relaţia de credit apare indirect, întrucât exportatorul nu mai aşteaptă plata 
documentelor de importator, al căror circuit în funcție de zona geografică poate dura 40 de 
zile. 

(2). Acreditivul cu plată diferată este utilizat de exportatori ca o formă de 
creditare (finanţare) a importatorilor. Ca urmare a acestei menţiuni în AD, importatorii 
primesc documentele şi pot ridica marfa, plata efectuând-o la termenul diferat (30, 60, 90 
de zile). 

(3). Acreditivul cu plata prin acceptare. Prin acceptul dat de bancă pe cambia 
care însoţeşte documentele (accept bancar), exportatorul poate sconta cambia şi astfel să 
încaseze contravaloarea mărfurilor livrate (mai puțin scontul). Acreditivele de acceptare 
au plata, de regulă, la 60-180 de zile (similar creditului de scont). 

(4). Acreditivul cu clauză roşie. Importatorul inserând această menţiune, în esenţă, 
acordă un avans exportatorului, înainte ca acesta să expedieze marfa. Finanţarea 
exportatorului de importator, în funcţie de relaţia de încrederea dintre parteneri, poate fi 
parțială sau totală, în raport cu valoarea acreditivului. 

(5). Acreditivul reinnoibil (revolving), permite exportatorului să încaseze 
contravaloarea mărfurilor exportate pe măsura efectuării livrărilor, nemaifiind obligat să 
aştepte momentul final al livrărilor şi să încaseze întreaga valoare a mărfurilor exportate. 

De reținut că AD este în primul rând o modalitate de decontare şi în subsidiar poate 
fi utilizat de parteneri pentru finanțarea schimburilor. 

TEMA 12 


FINANŢAREA PE TERMEN MIJLOCIU ŞI LUNG 
A EXPORTURILOR 


Modalităţile de finanţare pe termen mijlociu şi lung, de regulă, sunt grupate în 
două categorii: 

— tradiționale (sau convenţionale) în care sunt incluse: creditul furnizor, creditul 
cumpărător, creditele guvernamentale, credite (împrumuturi) acordate de instituții 
financiar bancare internaționale şi 

— moderne (sau neconvenționale) în care sunt incluse: forfetarea, leasing-ul, 
confirmarea comenzii. 

1. Creditul furnizor. Creditul furnizor constă în facilitatea pe care exportatorul 
(furnizorul mărfii) o acordă cumpărătorului prin vânzarea mărfii pe credit. Creditul 
furnizor este exclusiv legat de relații de natură comercială. 

e Finanţarea. Creditul furnizor este acordat direct de exportator importatorului, 
iar detalierea condiţiilor de credit (termen, dobândă, eşalonare, rate scadente) şi schema 
de plată sunt trecute în contractul comercial internaţional. Dat fiind valoarea mare a 
mărfurilor vândute pe termen mijlociu, o parte din efortul financiar este suportat de 
exportator (autofinanţare sau finanţare directă) iar o altă parte (60-80%) exportatorul el 
însuşi apelează la credit bancar (finanţare bancară). 

e Refinanţarea. Băncile comerciale la rândul lor se refinanțează la banca centrală 
sau la o instituție specializată de finanţarea exporturilor (de exemplu, Eximbank). 

e Asigurarea creditelor. Băncile comerciale condiţionează acordarea creditelor 
exportatorilor de asigurarea acestor credite la o casă de asigurare. Poliţa de asigurare 
emisă în favoarea exportatorului este cedată băncii creditoare. Poliţa de asigurare serveşte 
băncii drept garanție pentru creditul acordat exportatorului pe toată durata creditării. 
Costul asigurării, sub forma primei de asigurare plătită de exportator, este întotdeauna 
suportată de importator, fie direct prin evidenţierea ei în contract, fie indirect prin 
includerea în prețul mărfii. Sintetizând, creditul furnizor presupune existenţa a trei 
documente: 

— contractul comercial internaţional, încheiat între exportator şi importator; 

— convenţia credit, încheiată între exportator şi banca care acordă creditul 
exportatorului; 

— poliţa de asigurare încheiată de exportator şi casa de asigurare şi cedată băncii 
creditoare. Creditul furnizor, dat fiind că exportatorii suportă întreaga operaţiune de 
finanţare, este mai scump decât alte forme de finanţare. Ca tehnică este mai puțin utilizat, 
fiind preferat de exportatorii din ţări în care fondurile existente la nivel guvernamental 
destinate sprijinirii exportatorilor sunt modeste sau inexistente, iar modul de structurare şi 
dezvoltare a sectorului bancar este mai puţin diversificat în susținerea exportatorilor. 


2. Creditul cumpărător. Creditul cumpărător este un credit acordat de o bancă 
din ţara exportatorului direct importatorului (cumpărătorului mărfii) sau băncii sale. 

Valoarea creditului se situează la 75-90% din valoarea mărfii, diferența fiind 
plătită sub formă de avans sau plată la livrare, de către importator. Prin utilizarea 
creditului cumpărător, exportatorul este plătit integral la livrarea mărfii. Relaţia de credit 
este între importator şi banca din ţara exportatorului. Creditele cumpărător sunt acordate 
de bănci comerciale şi/sau instituţii bancare specializare în finanțarea exporturilor.Relaţia 
de credite are la bază o convenţie de credit încheiată între banca din ţara a 
exportatorului şi importator sau banca sa. 

e Finanţarea. Valoarea mărfii cumpărate este acoperită, pe de o parte, de 
importator prin avansul plătit (de regulă, la livrare), iar pe de altă parte, prin creditul pe 
care îl primeşte de la o bancă din ţara exportatorului, care în acest mod sprijină 
exportatorii autohtoni spre a fi plătiți integral la livrarea mărfii. 

e Refinanţarea. Băncile comerciale se refinanţează de la banca centrală sau alte 
instituţii naționale specializate în finanțarea exportului prin reescontarea titlurilor de 
credit asociate tranzacţiei creditate. 

Ca o tendinţă, băncile comerciale, alături de posibilitatea refinanțării la instituţiile 
specializate, procedează la atragerea de fonduri de pe piaţa financiară națională sau 
europiață prin lansarea de obligaţiuni, credite rotative, credite consorțiale, mai ales în 
cazul finanţării unor operațiuni de valori mari. 

e Asigurarea creditelor se realizează de banca exportatorului la o casă de 
asigurare specializată în asigurarea creditelor din ţara sa. Costul asigurării este suportat 
de importator. Sintetizând, creditul cumpărător presupune trei documente: 

— contractul comercial internaţional încheiat între exportator şi importator, în 
care se face trimitere la creditul cumpărător ca tehnică de finanţare; 

— convenţia de credit încheiată între importator (sau banca sa) şi banca 
finanţatoare din ţara exportatorului; 

— polita de asigurare încheiată de banca finanțatoare din ţara exportatoare şi 
instituţia de asigurare a creditelor (tot din ţara exportatorului). 

În derularea exporturilor pe bază de credit cumpărător un loc aparte îl deţin 
convențiile de credit, care pot fi: 

— convenţii individuale sau pe contract, în cazul creditelor acordate pentru o 
singură marfă, de regulă, de valoare mare şi foarte mare, specificată expres în convenţie; 

— convenţii cadru în textul cărora părțile contractante de bază (importatorul şi 
exportatorul) şi obiectul mărfurilor (prezentate detailat) nu sunt specificate. În aceste 
convenţii se încadrează mai multe contracte comerciale pe măsura încheierii lor între 
diferiți importatori şi exportatori din cele două ţări, iar valorile acestora sunt relativ mici. 

Convenţiile de credit cuprind, în principal, următoarele elemente: părțile 
contractante, plafonul convenției (suma maximă totală), obiectul finanțării (cu precizarea 
că se admit numai importuri din ţara băncii finanţatoare), schema de plată, termenul de 
rambursare, materializarea creditului (cambii sau bilete la ordin), valoarea minimă pe un 
contract (respectiv valoarea mărfurilor importate), dobânda creditului, asigurarea 
creditului, valabilitatea convenției, dobânzi penalizatoare (în caz de nerambursare a 
creditelor). Convenţiile de credit au trei intervale de timp: 

— perioada de încadrare (12 luni), interval în cadrul căruia contractele 
comerciale internaționale între partenerii din cele două ţări trebuie semnate şi acceptată 
încadrarea de banca gestionară a finanțării (din ţara importatorilor); 

— perioada de utilizare (12-14 luni), interval în care exportatorii din țara băncii 
finanţatoare trebuie să livreze mărfurile comandate de importatorii încadraţi în finanţare; 

— perioada de creditare sau finanţare care poate fi de 3-8 ani, interval în care 
importatorii trebuie să ramburseze ratele creditului şi dobânzile aferente. 

Creditul cumpărător constituie principala tehnică financiar-bancară utilizată de 
țările dezvoltate în promovarea exporturilor în ţări cu resurse valutare limitate, dar 
interesate de realizarea de importuri. 


3. Linia de credit reprezintă un credit pe care o bancă îl pune la dispoziţia altei 
bănci şi presupune, în principiu, patru elemente: plafonul creditului, perioada cât plafonul 
este ținut la dispoziție, dobânda, obiectul finanțării.. 

Din punct de vedere al obiectului se disting: 

— linii de credit financiare care sunt acordate de o bancă alteia fără un obiect al 
creditării specificat expres. Din linia astfel deschisă, banca debitoare îşi acoperă diferite 
nevoi de lichiditate, efectuează diferite părți; 

— liniile de credit comerciale sunt acordate de bănci sau instituţii de finanţare a 
exporturilor unor altor bănci situate în ţări importatoare. În practică, liniile de finanţare 
comercială se aseamănă cu convențiile cadru specifice creditului cumpărător, 
particularitatea constă în faptul că acestea pot fi acordate şi pentru acoperirea importurilor 
din alte țări, nu numai din țara băncii finanţatoare. 


4. Creditele guvernamentale sunt credite acordate de un stat altui stat. La baza 
derulării lor stau acordurile de credit guvernamentale, ale căror principale 
caracteristici sunt: 

— acordarea creditului se face în baza unei înţelegeri convenite între cele două 
state; 

— creditul, cel mai adesea, constă în vânzarea de mărfuri pe credit, iar rambursarea 
se poate face în mărfuri sau valută; 

— fondurile necesare acordării creditului sunt suportate din bugetul ţării, iar 
rambursările tot la buget sunt evidenţiate; 

— garantarea creditului este dată de guvernul țării importatoare (minister de 
finanţe, bancă centrală), fiind o garanţie a statului; 

— condiţiile de creditare sunt preferențiale (dobânzi mici 2-5%, termene lungi 10- 
25 ani etc.); 

— derularea operativă a livrărilor şi rambursărilor se realizează prin bănci 
comerciale abilitate de stat în acest sens. 

Creditele guvernamentale constituie pentru țara exportatoare o modalitate de 
finanţare a exporturilor producătorilor autohtoni, iar pentru ţara importatoare o modalitate 
de a realiza importuri în condiții de finanțare avantajoase. 


5. Credite acordate de instituţii financiar-bancare internaţionale sau 
regionale. Ţările membre ale unor organisme financiar-bancare pot beneficia de credite 
acordate de acestea în scopul realizării unor obiective economice. Fondurile obţinute pot 
fi utilizate pentru realizarea importurilor asociate proiectului finanţat. De regulă, aceste 
organisme finanţează numai o parte din obiectivul economic, iar condiţiile de credit, 
dobândă şi termen sunt mai avantajoase decât cele de pe piaţa bancară. 

Banca Internaţională pentru Reconstrucţie şi Dezvoltare sprijină tările 
membre prin finanțarea: de proiecte, finanţarea pe bază de program; prin cofinanțare 
alături de alte bănci comerciale, în domeniul investiţiilor şi a creditelor de export, 
îndeplineşte rolul de garant. 

În cadrul finanțării pe bază de program, un loc important îl ocupă 
împrumuturile de ajustare structurală, acordate pe perioade între 3 şi 5 ani, cu scopul 
de a sprijini ţările cu dificultăți financiare şi în tranziție. Aceste programe au în vedere, 
printre altele, şi obiective sectoriale cum ar fi: diversificarea culturilor în agricultură, 
dezvoltarea producţiei de export, punerea în valoare a surselor de energie. 

Banca Europeană pentru Reconstrucţie şi Dezvoltare sprijină financiar țările 
Europei Centrale şi de Est, precum şi alte țări aflate în tranziție. Finanţarea este corelată 
cu programele guvernamentale de reformă, de trecere de la economia centralizată la 
economia de piață. Finanţarea BERD se realizează, în principal, în două forme: pe bază 
de credite acordate întreprinderilor destinate privatizării sau privatizate, dar viabile 
(până la 35% din fondurile necesare) şi prin investiţii directe (acţiuni, unități de valoare) 
în întreprinderi productive sau/şi în Fonduri Mutuale (pentru o durată de 7-8 ani), iar 
după rentabilizarea acestora, BERD îşi retrage partea de finanţare prin vânzarea titlurilor 
pe piaţa de capital naţională. Atât BIRD cât şi BERD, acordă ţărilor membre împrumuturi 
pentru dezvoltarea unor sectoare, de exemplu, agricultura, turismul etc., sub forma unor 
linii de credit, garantate guvernamental şi gestionate de o bancă comercială. Ca mod de 
derulare tehnic se asemănă cu convențiile cadru. 

6. Forfetarea. Operațiunile de forfetare pot fi definite ca vânzări de către 
exportatori a creanţelor lor asupra importatorilor, creanţe care sunt materializate în 
înscrisuri exigibile în termen de peste 90 de zile, în favoarea unor instituţii specializate 
care execută serviciul de cumpărare a efectelor de comerţ contra unei taxe numită taxă de 
forfetare. Operațiunile de forfetare se aseamănă, în principiu, cu cele de scontare şi 
permit recuperarea sumelor înainte de scadenţă sau transformarea unei vânzări pe credit 
într-o vânzare la vedere din punct de vedere a exportatorului. Se deosebesc prin: instituţia 
de forfetare preia asupra sa toate riscurile de neplată (în cazul scontării banca nu le preia); 
forfetarea se realizează la nivel internaţional (scontarea la nivel naţional); scadența 
efectelor forfetate poate fi pe termen mijlociu şi lung (pentru scontare, de regulă, pe 
termen scurt). 

7. Leasing, ca metodă de finanţare, are la bază două contracte: unul de vânzare- 
cumpărare încheiat între producător (ca vânzător) şi o societate financiară — de leasing — 
care creditează operaţiunea în calitate de cumpărător şi al doilea contract de locaţiune 
încheiat între societatea de leasing şi un tert importator. În acest mod producătorul- 
exportator primeşte plata echipamentului la livrare, eliminând riscurile unei vânzări pe 
credit; importatorul-utilizatorul nu este angajat într-o relaţie de credit, ci plăteşte periodic 
o chirie stabilită prin contractul de leasing societății finanţatoare. În practică, leasing-ul 
cunoaşte două forme: financiar şi operațional. (1) Leasing-ul financiar se 
particularizează prin faptul că pe perioada închirierii, chiria plătită de client societății de 
leasing acoperă integral prețul de export al produsului, inclusiv cheltuielile auxiliare şi 
profitul operațiunii. Leasing-ul financiar permite importatorului, în final, trei variante: 
restituirea bunului, prelungirea contractului, cumpărarea lui la un preţ avantajos. Se 
utilizează pentru achiziţia de bunuri de investiţii ca: nave, calculatoare, autoturisme, 
containere, rafinării, generatoare electrice, tipografii etc. (2) Leasing-ul operaţional (sau 

funcțional) se caracterizează prin faptul că perioada de închiriere asigură doar o parte din 
prețul de export, unul şi acelaşi lucru putând fi succesiv închiriat pentru utilizări 
delimitate în timp. Valoarea produsului se recuperează din chiriile succesive încasate de 
la diverşi utilizatori în timp. Se utilizează pentru instalaţii, utilaje etc. de valori mari care 
sunt necesare numai o perioadă de timp, nefiind rentabilă de utilizator cumpărarea lor. 

8. Confirmarea comenzii, ca tehnică de finanțare se realizează prin intermediul 
unor societăți specializate de confirmare — adesea afiliate unei bănci comerciale. Ca 
operaţiune este inițiată de exportator pe baza unor documente emise de importator care 
atestă comanda fermă a unei mărfi care s-a angajat să o cumpere. Prin confirmarea dată 
pe aceste documente, instituţia de confirmare se angajează să preia creanţele de încasat 
ale exportatorului şi să achite c/v mărfurilor de îndată ce au fost expediate. Creanţele 
exportatorului, materializate în titluri de credit, sunt andosate de acesta în favoarea 
instituţiei de confirmare. La primirea lor, instituția finanțatoare plăteşte exportatorului 
contravaloarea lor, mai puţin comisionul de confirmare, exportatorul fiind astfel plătit la 
vedere. 

ÎNTREBĂRI DE VERIFICARE 


TEMA 1 
ACTIVITATEA BANCARĂ ŞI SISTEMUL PLĂŢILOR INTERNAȚIONALE 


1. Importanţa băncilor comerciale ca intermediari financiari în efectuarea plăţilor 
internaționale. 

2. Relația de corespondent bancar. 

3. Principalele sisteme şi tehnici de transmitere a mesajelor şi fondurilor la nivel 
internaţional. 

4. Tehnica transmiterii mesajelor prin sistem SWIFT. 


TEMA 2 
CADRUL JURIDIC AL RELAȚIILOR INTERNAȚIONALE DE PLĂȚI 


1. Importanţa şi rolul normelor de drept şi reglementărilor naţionale în domeniul 
monetar-financiar. 

2. Corelația dintre acordurile comerciale şi contractul comercial ca documente ce 
cârmuiesc relațiile de plată în schimburile internaționale. 

3. Uzanţele internaţionale şi importanţa lor în mecanismul plăţilor. 


TEMA 3 
MARKETING BANCAR 


1. Caracteristici generale şi specifice referitor la produsele şi serviciile bancare. 

2. Tipuri de strategii bancare. Obiective. Corelaţia cu planul de marketing. 

3. Produse şi servicii bancare. Definire. Criterii de abordare în promovare pentru 
creşterea eficienței. 

4. Prețul produselor bancare. Criterii de formare şi metode de stabilire. 

TEMA 4 
INSTRUMENTE ŞI TEHNICI COMERCIAL BANCARE UTILIZATE 


ÎN STINGEREA OBLIGAŢIILOR DE PLATĂ 


1. Care instrumente de plată sunt cele mai apropiate de plata în numerar? Ce 
avantaje prezintă față de plata în numerar? Descrieţi principalele lor caracteristici de 
utilizare. 

2. Prezentați modalităţile în care pot fi utilizate cambia şi biletul la ordin pentru 
stingerea unei obligaţii de plată şi cerințele esențiale de îndeplinit pentru a fi utilizate în 
plățile internaţionale. 

3. Descrieţi tehnica şi riscurile plăţilor prin compensație. 


4. Posesorul unei cambii cu o valoare nominală de 100.000 euro doreşte pe data 
de 15 martie a.c. să recupereze fondurile înainte de scadența acesteia care este pe 15 iunie 
a.c. Taxa scontului este de 7%. 

Cum procedează şi care este suma încasată la scontare? 

Se admite că nu poate sconta cambia, ce alternative are pentru a-şi achita datoriile 


pe care le are de plătit pe 10 aprilie a.c.? 


TEMA 5 
ACREDITIV DOCUMENTAR 


1. Prezentați părțile implicate în derularea unei plăți prin acreditiv documentar şi 
responsabilitățile pe care le au. 

2. Mecanismul derulării plății prin acreditiv documentar şi importanţa controlului 
bancar privind concordanța documentelor în baza cărora se efectuează plata cu termenii Şi 
condiţiile stipulate în acreditiv. 

3. Descrieţi semnificaţia termenilor „deschiderea” şi „utilizarea” acreditivului 
documentar. 

4. Ce importanţă are pentru beneficiarul acreditivului domicilierea plății şi modul 
de utilizare a acreditivului? 

5. În textul unui acreditiv nu s-au făcut precizări cu privire la data depunerii 
documentelor la bancă pentru încasare. Cum va proceda beneficiarul AD? 

6. Prezentați tipuri de activități comerciale cu străinătatea în derularea cărora se 


dovedeşte eficientă utilizarea AD transferabil şi AD clauză roşie. 

TEMA 6 
INCASOUL DOCUMENTAR 
1. Concepeţi schema mecanismului derulării plății prin incaso documentar în care 
banca însărcinată cu încasarea apelează la serviciile unei terțe bănci — bancă 
prezentatoare. 


2. În cadrul unui export pe credit cu plata prin incaso partenerii au convenit ca 
documentele comerciale să fie însoțite de o cambie a cărei scadenţă să fie egală cu durata 
creditării importatorului. Care sunt tipurile de incaso pe care le va utiliza exportatorul şi 
în ce momente? Din punct de vedere de stingere a obligaţiei de plată la primul incaso 
trimis, ce instrucțiuni va da băncii? 

3. Care formă de evitare a riscului de neplată la incaso o socotiți cea mai 


asiguratorie şi de ce? Are şi neajunsuri această tehnică? 


TEMA 7 
ORDINUL DE PLATĂ 


1. Prezentaţi principalele caracteristici ale ordinului de plată şi riscurile pe care le 
generează acestea pentru exportator şi importator. 
2. Analizaţi comparativ mecanismul derulării plăţii prin ordin de plată cu cel prin 


incaso documentar, prezentând avantajele şi dezavantajele pe care le prezintă. 


TEMA 8 
TEHNICI ŞI INSTRUMENTE DE GARANTARE 


ÎN SCHIMBURILE COMERCIALE INTERNAȚIONALE 


1. Descrieţi principalele riscuri care pot surveni pe parcursul derulării contractului 
comercial internaţional pentru exportator şi pentru importator şi care pot fi garanţii lor în 
acest context. 

2. Explicații principalele asemănări şi deosebiri între garanţiile reale şi garanţiile 


personale, delimitând garanţii care pot interveni. 


3. Principalele cerinţe de formă şi conținut ale unei garanţii bancare. 


61 


4. Adaptabilitatea garanțiilor bancare din punct de vedere al obiectului garanţiei. 
Exemplificați tipuri de riscuri care pot fi acoperite luând în considerare acest criteriu 


(obiectul garanţiei). 


TEMA 9 
TEHNICI DE ACOPERIRE A RISCURILOR VALUTARE 


1. Prezentați principalele metode de acoperire sau aplatizare a riscurilor valutare. 


2. O firmă derulează în paralel două contracte: unul de export pe SUA în valoare 
de 1.000 USA şi unul de import pe Japonia în sumă de 900.000 yeni. În momentul 
contractării cursul a fost 1 USA=90 yeni, în momentul plății 1 USA=110 yeni. 

Care este efectul variației cursului valutar pentru firmă? Dar pentru exportatorul 
japonez? Enumeraţi trei soluții pentru acoperirea riscurilor valutare. Explicați. 

3. Se dă următoarea clauză valutară: „Preţurile din prezentul contract în franci 


elveţieni au fost stabilite pe baza raportului de schimb actual dintre francul elvețian 
(moneda de contract) şi dolarul SUA (moneda etalon) care este de 1 USD=1,60 SFR. 

Dacă în cursul executării contractului va interveni o modificare a raportului de 
schimb de mai sus, reprezentând o modificare de minim 1%, preţurile prezentului 
contract vor fi modificate corespunzător la data fiecărei plăți”. Prin contract s-a stabilit 
plata în trei rate în sumă de 10.000 SFR fiecare (în total 30.000 SFR). Cursurile valutare 
la data celor trei plăţi au fost: 1 USA=1,58 SFR, 1 USA=1,70 SFR, 1 USA=1,90 SFR. 

Să se stabilească: suma de plată la cele trei momente: care parte a fost avantajată 
(importator sau exportator) şi de ce? 

4. Se estimează reprecierea dolarului SUA în raport cu euro. Vi. O firmă are 
disponibil 10.000 USD pentru plata unui import care urmează a fi achitat peste trei luni; 
V2 are disponibil în euro în sumă de 15.000 euro. 

Cursurile publicate de o bancă sunt: Curs de vedere 1 USA=0,80 euro; curs la 
termen: o lună 1 USA=0,85 euro; la două luni 1 USA=0,90 euro; la trei luni 1 USA=0,92 
euro. 

Pentru ambele variante (V, şi V2) identificați şi efectuaţi operaţiunile de acoperire 
a riscurilor sau de potenţare a câştigurilor luând în considerare cursurile afişate de bancă. 


Formulaţi decizia finală. 

TEMA 10 
FINANŢAREA COMERȚULUI INTERNAȚIONAL 


1. Prezentaţi cel puţin cinci caracteristici prin care se deosebeşte simplul act al 
creditării de finanţarea comerțului. 
2. Care sunt principalele prevederi incluse în documentele Consensus şi ale 


Uniunii de la Berna şi ce semnificaţie practică au. 


3. Delimitaţi terminologic: autofinanţare, finanţare, refinanțare. 


TEMA 11 
MODALITĂȚI DE FINANȚARE PE TERMEN SCURT 


A SCHIMBURILOR CU STRĂINĂTATEA 


1. Creditele de prefinanţare a exporturilor. 
2. Creditele de export. 


3. Finanţarea, prin utilizarea acreditivului documentar. 


4. Particularitățile factoringului internațional şi finanţarea exportatorilor. 


TEMA 12 
FINANŢAREA PE TERMEN MIJLOCIU ŞI LUNG A EXPORTURILOR 


1. Prezentați principalele caracteristici ale finanțării prin credit furnizor. 


2. Explicaţi principalele avantaje ale exportatorilor şi importatorilor în cazul 
finanţării operaţiunilor prin credit cumpărător şi prin linii de credit. 
3. Caracteristicile creditelor guvernamentale şi rolul lor în promovarea 


schimburilor dintre state. 
4. Mecanismul tehnic al finanţării lor BERD pentru dezvoltarea unor domenii sau 


sectoare de activitate în țările în tranziție. 

